title: Steven Seigo

text: Kaudeksi 2013–2014 Seigo siirtyi vuoden mittaisella ja runkosarjan alkuun try-outin sisältäneellä sopimuksella SM-liigajoukkue Turun Palloseuran riveihin. Hän sai syyskuun 2013 alussa 1+1-vuotisen jatkosopimuksen joukkueeseen. Seigo oli TPS:n tehokkain puolustaja tehoilla 6+17=23 ja hän oli myös joukkueen ainoa kauden kaikki 60 runkosarjaottelua pelannut pelaaja. Tammikuussa 2014 TPS käytti Seigon sopimuksessa olleen option ja teki vuoden mittaisen jatkosopimuksen hänen kanssaan. Kaudella 2014–2015 Seigo oli viidellä osumallaan joukkueen eniten maaleja tehnyt puolustaja.


title: Steven Seigo

text: Seigo siirtyi kaudeksi 2015–2016 KHL:n latvialaisjoukkue Dinamo Riian riveihin. Hän oli neljällä osumallaan joukkueen eniten maaleja tehnyt puolustaja. Kaudeksi 2016–2017 Seigo palasi SM-liigaan ja siirtyi vuoden mittaisella sopimuksella Rauman Lukkoon. Hän voitti Mestarien liigassa joukkueen sisäisen tehotilaston lukemalla +4.


title: Steven Seigo

text: Kaudeksi 2017–2018 Seigo siirtyi vuoden mittaisella sopimuksella Ruotsin SHL-liigan nousijajoukkue Mora IK:hon.


title: Steven Seigo

text: Seigo edusti Canada Westin joukkuetta World Junior A Challengessa vuosina 2007 ja 2008 voittaen hopeaa.


title: Steven Seigo

text: Seigon isä Gary on tunnettu pelaaja-agenttina.


title: Katkarapusalaatti

text: Katkarapusalaatti on katkarapuja pääainesosana sisältävä äyriäissalaatti, josta on olemassa useita erilaisia variaatioita. Katkarapusalaattia tarjoillaan usein alkuruokana erilaisina yhdistelminä muun muassa parsan, vihreän salaatin, kananmunan, ruohosipulin, tomaatin, tillin ja patongin tai paahtoleivän kera.


title: Katkarapusalaatti

text: Ruotsissa ja Norjassa tyypillisissä katkarapusalaateissa käytetään runsaasti majoneesia sekä mahdollisesti rømmeä. Keväällä 2013 Norjassa tehdyssä testissä norjalaiset valmiskatkarapusalaatit sisälsivät 8,1 – 23 % katkarapuja (painon mukaan mitattuna). Ruotsalaiset ja norjalaiset pikaruokapaikat tarjoilevat majoneesipitoista katkarapusalaattia usein myös nakkisämpylän lisukkeena.


title: Tristan Thompson

text: Tristan Trevor James Thompson (s. 13. maaliskuuta 1991 Toronto, Ontario) on kanadalainen koripalloilija, pelipaikaltaan iso laitahyökkääjä. Hän edustaa NBA-liigassa pelaavaa Cleveland Cavaliersia. Thompson seurustelee Khloé Kardashianin kanssa ja heillä on 2018 keväällä syntynyt tytär True Thompson.


title: Tristan Thompson

text: Thompson oli vuoden neljäs varaus. Hänestä tuli tuolloin sarjan historian pienimmällä numerolla varattu kanadalainen. Vuonna 2016 Thompson voitti Cleveland Cavaliersissa NBA:n mestaruuden.


title: Ristniemenvuoren kalliomaalaukset

text: Ristniemenvuoren kalliomaalaukset sijaitsevat Metsäisenjärven rannassa Miehikkälässä Kymenlaaksossa veteen päättyvässä pystykalliossa ja siitä noin 200 metriä luoteeseen olevassa kohteessa. Pystykallio on osa 600 metriä pitkää jyrkännettä, joka päättyy järven rantaan. Useimmat maalauksien kuviot, jotka ovat tosin kuluneita, esittävät ihmishahmoja.


title: Ristniemenvuoren kalliomaalaukset

text: Kuvioita on löydetty neljästä kohtaa. Suurin ja erottuvin kuvio on haalistunut ihmishahmo, joka pitää käsiään suorana sivuille ojennettuna ja pitää jalkojaan koukistettuina ja kantapäät yhdessä. Pää on maalattu lievästi kolmiomaisesti. Molempiin käsiin on maalattu jokin esine. Oikeassa kädessä saattaa olla siksak-kuvio, mikä esittää yleensä käärmettä tai salamaa. Vasemmassa kädessä saattaa olla sama kuvio, mutta esimerkiksi Pekka Kivikäs on näkevinään siinä melan. Ihmishahmo on 87 senttimetriä pitkä, mikä on Suomen oloissa iso ihmiskuvio.


title: Ristniemenvuoren kalliomaalaukset

text: Suurin ihmishahmo on haalistunut ja osin epäselvä. Kalliossa on muitakin kuvioita, mutta ne ovat vielä haalistuneempia. Noin 9 metriä vasemmalle ja siitä edelleen 3 metriä lisää sijaitsevat usean merkin kuvapinnat. Vielä 200 metriä luoteeseen eli oikealle sijaitsee kuvio, josta näkyy enää pystyviiva. Näissä on noin 10 katkelmallista ihmishahmoa. Ne sijaitsevat usean metrin matkalla ja ovat osittain jäkälien peittämiä.


title: Johan Schytt

text: Johan Schytt oli suomalainen muurarimestari. Hän toimi vuodesta 1773 lähtien Turun tuomiokirkon muurarimestarina.


title: Johan Schytt

text: Schytt vastasi 1776 valmistuneen Rauman raatihuoneen rakennustöistä, jonka alustavat piirustukset hän oli myös tehnyt. Vuonna 1777 Schytt laati Kokemäen kirkon ensimmäiset suunnitelmat sekä kustannuslaskelman. Kirkko toteutettiin myöhemmin C. F. Adelcrantzin täydentämien piirustusten mukaan.


title: The Acacia Strain

text: The Acacia Strain (lyhennettynä TAS) on amerikkalainen vuonna 2001 perustettu metalcorea sekä deathcorea soittava yhtye.


title: The Acacia Strain

text: Yhtye on julkaissut kuusi täyspitkää studioalbumia, sekä kaksi jaettua (eng. "Split") yhteisalbumia. Vuonna 2013 yhtyeen entinen levy-yhtiö Prosthetic Records julkaisi ilman yhtyeen itsensä lupaa "Money For Nothing"- nimisen EP:n. Sittemmin yhtyeen vokalisti sekä keulamies Vincent Bennett on kehottanut yhtyeen faneja olemaan ostamatta kyseistä EP:tä, sillä kaikki levystä saatavat tuotot menevät levy-yhtiölle itselleen. "Money For Nothing" sisälsi levyille pääsemättömiä raitoja, joita yhtye oli nauhoittanut aikoinaan, ja joiden julkaisuoikeudet kuuluivat entiselle kustantajalle. Yhtyeen viimeisin, vuonna 2012 julkaistu studioalbumi "Death Is the Only Mortal" on julkaistu Yhdysvaltalaisen hardcore- yhtyeisiin erikoistuneen suurjulkaisijan Rise Recordsin kautta.


title: The Acacia Strain

text: The Acacia Strain on pitkään ollut yksi suurimmista ja mahdollisesti myös vaikuttavimmista metalcore- yhtyeistä. Sen vokalisti ja keulamies Vincent Bennett on yksi näkyvimmistä ja puhutuimmista "hardcore"- musiikin keulamiehistä. Bennett on esiintynyt lukuisten muiden suurien metalcore- yhtyeiden musiikkivideoilla, kuten A Day to Rememberin "All I Want"- videolla. Bennettin tuotemerkki on todella omalaatuinen, hardcore- karjuntatyyliä vahvasti muistuttava, mutta huomattavasti matalampi ja demonimaisempi murina. Muita yhtyeen tuntomerkkejä ovat etenkin todella hitaat ja matalat "breakdownit", sekä Meshuggah-tyyliset kitarasaundit. Kyseiset "djent"-kitarasaundit ovat suuremmassa roolissa etenkin yhtyeen viimeisimmällä studioalbumilla. Yhtyeelle on tyypillistä myös vahvasti mustaan huumoriin perustuvat musiikkivideot. Bennettin kirjoittamat lyriikat käsittelevät usein ihmisvihaa sekä nihilismia. Lyyrikoissa esiintyy myös ajoittain otteita naisvihasta sekä parafiliasta, usein kuitenkin vain metaforana sekä apuvälineenä pitäen sanoitusten tarkoitukset kuitenkin vapaasti tulkittavana.


title: The Acacia Strain

text: Allmusic-sivusto gategorisoi The Acacia Strainin musiikillisen tyylisuunnan ""rytmikkääksi, luut-murskaavaksi, maailmanlopun teemaisiin sampleihin perustuvan hardcore punkin, noisen, death metallin sekä doom metallin sekoitukseksi"". Sivusto arvostelee yhtyeen toiseksi viimeisen, vuonna 2010 julkaistun "Wormwood"- albumin edustavan samaa vihaa ja aggressiota, mistä legendaariset Sepultura sekä Pantera muistetaan.


title: The Acacia Strain

text: Yhtyeen toinen suuri kasvo, basisti Jack Strong on kuvaillut yhtyeensä musiikkia kaikessa yksinkertaisuudessaan hardcore- vaikutteiseksi metalliksi. Yhtye itsessään ei ole koskaan gategorisoinut itseään metalcore- tai deathcore- genreihin. Bennett on sanonut, että ""Deathcore on uusi nu-metal. En pidä siitä. Ja jos joku kutsuu meitä sillä, saatan tehdä jotain hyvin pahoja asioita"".


title: The Acacia Strain

text:
18. toukokuuta 2013 yhtyeen pitkäaikainen kitaristi Daniel DL Laskiewicz ilmoitti eroavansa yhtyeestä. Uutinen oli jo odotettavissa, sillä Laskiewicz oli jo muutaman vuoden ajan jättäytynyt pois yhtyeen kiertue-elämästä, toimien lähinnä vain miksaajana sekä studioraitojen kitaristina.
4. kesäkuuta 2013 yhtye ilmoitti kahden uuden kitaristin, entisen Oceano-yhtyeen kitaristin Devin Shidakerin sekä entisen Molotov Solution- kitaristin Richard Gomezin liittyneen yhtyeen viralliseen kokoonpanoon.


title: Guillaume Dubois

text: Guillaume Dubois (6. syyskuuta 1656 Prive-la-Gallarde – 10. elokuuta 1723 Versailles) oli ranskalainen kardinaali ja valtiomies, joka johti Ranskan politiikkaa sijaishallitsija Orléansin herttua Filipin kaudella 1715–1723. Dubois vastasi tuolloin varsinkin Ranskan ulkopolitiikasta ja loi liiton Ranskan ja Englannin välille. Muodollisesti hän toimi johtavana ministerinä ("premier ministre") vuoden ajan 1722–1723.


title: Guillaume Dubois

text: Dubois oli maalaislääkärin poika Limousinin maakunnasta ja hän kouluttautui papiksi. Sen jälkeen hän ryhtyi toimimaan kuningas Ludvig XIV:n hoviin kuuluneiden aatelisten lasten kotiopettajana. Eräs hänen oppilaistaan oli Chartresin herttua Filip, joka peri isältään vuonna 1701 Orléansin herttuan arvon. Dubois saavutti Ludvig XIV:n suosion järjestettyä Filipin naimisiin kuninkaan aviottoman tyttären mademoiselle de Bloisin kanssa. Dubois sai palkkioksi St. Justin apottiluostarin ja vuonna 1698 viran Ranskan lähetystössä Lontoossa, mutta hän palasi pian takaisin entisen oppilaansa sihteeriksi ja luotetuksi. Kun Orléansin herttua Filip Ludvig XIV:n kuoltua kohosi 1. syyskuuta 1715 alaikäisen kuningas Ludvig XV:n sijaishallitsijaksi, hän nimitti entisen opettajansa Duboisin salaiseksi neuvonantajakseen ja edustajakseen Ranskan ulkosuhteissa. Duboisilla ei ollut alkuun virallista asemaa maan hallinnossa, mutta hän saavutti suuren vaikutusvallan.


title: Guillaume Dubois

text: Orléansin herttua halusi varmistaa asemansa kruununperijänä, mikäli sairasteleva kuningas Ludvig XV kuolisi, ja Dubois valjasti Ranskan ulkopolitiikan palvelemaan tätä tarkoitusta. Kilpaileva kruununtavoittelija oli Espanjan kuningas Filip V, joka oli Ludvig XIV:n pojanpoika. Dubois järjesti vuonna 1716 liiton Ranskan ja sen perinteisen vihollisen Englannin välille saadakseen tukea Espanjaa vastaan. Hän lupasi Ranskan tukevan Englannin kuningas Yrjö I:n oikeutta kruunuunsa jakobiittien vaatimuksia vastaan, mikäli Englanti vastavuoroisesti tukisi Orléansin herttuaa Ranskan kruununperijäksi. Vuosina 1717–1718 hän solmi liiton myös Hollannin ja Itävallan kanssa, minkä jälkeen nämä neljä maata muodostivat kvadrupelallianssina tunnetun liittokunnan. Liitto Englannin kanssa oli hyvin epäsuosittu, mutta Ranskalle hyödyllinen. Dubois nimitettiin pian ulkoasiain neuvoston jäseneksi ja vanhaan ministerihallintoon palaamisen myötä syyskuussa 1718 ulkoasiain valtiosihteeriksi.


title: Guillaume Dubois

text: Vuonna 1719 Englanti ja Ranska aloittivat sodan Espanjaa vastaan ja jouduttuaan tappiolle Espanjan kuningas Filip V joutui seuraavan vuoden kesäkuussa luopumaan vaateistaan Ranskan kruunuun. Syksyllä 1720 Ranskassa syntynyt talouskriisi järkytti koko Orléansin herttua Filipin hallinnon suosiota. Turvatakseen oman asemansa Dubois omaksui nyt espanjalaisystävällisen ulkopolitiikan, joka nautti suurempaa kansan tukea kuin aiempi linja. Tämän merkkinä maiden välille solmittiin sopimus maaliskuussa 1721 ja alaikäinen kuningas Ludvig XV kihlattiin Filip V:n tyttären Marianan kanssa. Ranska kuitenkin pysyi lojaalina myös Englannille ja jatkoi sen liittolaisena vuoteen 1733.


title: Guillaume Dubois

text: Dubois sai Ranskan katolisen kirkon tuen käydessään taisteluun jansenistien suuntausta vastaan. Kyseenalaisesta yksityiselämästään huolimatta hän sai paavin kuuriaa lahjottuaan heinäkuussa 1721 kardinaalin arvon. Jo edellisenä vuonna hänet oli nimitetty Cambrain arkkipiispaksi. Vuonna 1722 Dubois kutsuttiin Ranskan akatemian jäseneksi ja nimitettiin saman vuoden elokuussa Ranskan johtavaksi ministeriksi. Tarkoituksena oli turvata Orléansin herttuan vaikutusvallan säilyminen Ludvig XV:n täysi-ikäisyyden lähestyessä. Dubois kuitenkin kuoli jo vuotta myöhemmin vaikean leikkauksen seurauksena.


title: Patrizia Panico

text: Patrizia Panico (s. 8. helmikuuta 1975 Rooma) on italialainen jalkapalloilija, pelipaikaltaan hyökkääjä. Hän on ennen vuoden 2013 EM-kisoja pelannut Italian naisten maajoukkueessa 179 maaottelua ja tehnyt niissä 97 maalia.


title: Patrizia Panico

text: Panico esiintyi ensimmäisen kerran Italian maajoukkueessa maaliskuussa 1995. Hän pelasi vuoden 1999 MM-kisoissa kolme ottelua ja teki niissä kaksi maalia. Vuonna 1997 hän saavutti EM-hopeaa.


title: Patrizia Panico

text: Panico edustaa ASD Torresia.


title: Siimapalpakko

text: Siimapalpakko ("Sparganium gramineum", joskus myös "S. friesii") on palpakkoihin kuuluva kelluslehtinen vesikasvi, jota tavataan Pohjois-Euroopassa. Laji on hyvin rento aito vesikasvi, jonka varsi on metrien mittainen ja liereä ja lehdet kelluvia. Syvissä ja kirkkaissa vesissä lajin kasvustot muodostavat kaloille suojaisen kutupaikan, ja sen siemenet ovat ainakin joidenkin sorsien ravintoa. Pohjoismaissa kasvia on käytetty karjanrehuna.


title: Siimapalpakko

text: Siimapalpakko on rento, aito vesikasvi, se ei ole siis pysty rantakasvi, kuten osa palpakoista. Siimapalpakon jopa metrien mittainen varsi on liereä, lehdet kapean tasasoukkia, kelluvia. Kukkaperät kohoavat kesä-heinäkuun aikana vedenpinnan yläpuolelle. Näihin ilmestyy hedemykeröitä ylemmäs eri kukkaperiin ja emimykeröitä alemmas samojen varsien varaan. Kukinta voi kestää syyskuulle. Hedelmäksi tulee emimykeröiden paikalle punaruskeita tumma- ja käyräotaisia pähkylöitä, toisen näkemyksen mukaan ne on tulkittu kuiviksi luumarjoiksi. Juurakko ei ole erityisen vankka, mutta kasvi on monivuotinen.


title: Siimapalpakko

text: Siimapalpakkoa on kutsuttu vanhastaan "kellu(s)palpakoksi" sen lehtien erikoislaatuisuuden vuoksi. Näistä pitkistä ja kapeista lehdistä on käytetty nimitystä "akanhapset". Monissa kielissä palpakot ovat ilmeisesti kukintoa ajatellen siiliin tai piikkeihin viittaavia, esimerkiksi ruotsiksi "igelknopp", mutta siimapalpakolla on oma nimityksensä "flotagräs".


title: Siimapalpakko

text: Siimapalpakkoa muistuttavista pohjanpalpakosta siimapalpakon erottaa ("S. hyperboreum") kapeampien, vain pari millimetriä leveiden lehtien perusteella. Kaitapalpakko ("S. angustifolium") on samantapainen, mutta sen kukinto on kiinni kasvin haarattomassa kukkaperässä. Siimapalpakko voi myös risteytyä kaitapalpakon ja rantapalpakon ("S. emersum") kanssa. Siimapalpakkoa pidetään toisinaan pikkupalpakon ("S. natans") muotona; molemmilla onkin hedelmän ota käyristynyt. Osa tutkijoista lukee palpakot osmankäämikasvien ("Typhaceae") heimoon.


title: Siimapalpakko

text: Siimapalpakkoa tavataan Suomessa ainakin Kuusamon korkeudelle asti, havaintoja on pohjoisempaakin. Leviämisalue ulottuu Skandinaviasta Pohjois- ja Keski-Venäjälle ja jopa Kaukoitään ja Japaniin, jossa se on määritelty uhanalaiseksi. Se on syvissä ja kirkkaissa vesissä esiintyvä makean ja laimean murtoveden kasvi, joka ei pidä virtauksista.


title: Siimapalpakko

text: Siimapalpakko toimii muun vesikasvillisuuden ohella suojaisana kutupaikkana, kun vesi ei ole erityisen rehevä. Kosteikkojen ennallistamisessa on myös pantu merkille, että palpakkojen myrkyttömät siemenet ovat joidenkin sorsien mieluista ravintoa loppukesällä. Runsas vesikasvillisuus suosii eläinplanktonia ja näin muun muassa petokaloja kuten ahvenia ja haukia. Vastaavasti vesikasvien vähyys on yhteydessä veden sameuteen ja särkikalojen suosimaan vesistöjen rehevyyteen.


title: Siimapalpakko

text: Vesien virkistyskäytön, esimerkiksi uinnin, veneilyn ja kalastuksen edistämiseksi on kokeiltu eri vesikasvilajien niittoa. Siimapalpakko katoaa niittämällä helpommin kuin vidat, lumpeet ja ulpukat ja etenkin uposlehtiset lajit kuten vesirutto ja karvalehti. Palpakon niittäminen on kuitenkin työlästä, koska se kietoutuu potkureihin. Toisaalta ainakin Päijänteellä on todettu, että ruovikon poistaminen ruoppaamalla on antanut tilaa siimapalpakon kasvulle.


title: Siimapalpakko

text: Kuuluisa ruotsalainen biologi Carl von Linné kertoo teoksessaan Flora Lapponica vuodelta 1737, että siimapalpakko on hevosten ja lehmien mieliravintoa, mistä juontuu sanonta "Han lefver som ko i flotagräs", (ruotsinnos T.M.Friesin 1905), mikä on abstrahoitunut suunnilleen tarkoittamaan elämistä "mitä suurimpien herkkujen äärellä". Palpakkolajeja on kokeiltu myös ihmisravintona.


title: Sara Gama

text: Sara Gama (s. 27. maaliskuuta 1989 Trieste) on italialainen jalkapalloilija, pelipaikaltaan puolustaja.


title: Sara Gama

text: Gama esiintyi ensimmäisen kerran Italian naisten maajoukkueessa kesäkuussa 2006. Hän oli voittamassa alle 19-vuotiaiden Euroopan-mestaruutta vuonna 2008. Hän edusti Italiaa naisten EM-kisoissa 2009 ja 2013.


title: Sara Gama

text: Seuratasolla Gama edustaa Bresciaa.


title: Elisabetta Tona

text: Elisabetta Tona (s. 22. tammikuuta 1984 Rooma) on italialainen jalkapalloilija, pelipaikaltaan puolustaja. Hän esiintyi ensimmäisen kerran Italian naisten maajoukkueessa kesäkuussa 2002.


title: Elisabetta Tona

text: Tona edusti Italiaa vuosien 2005 ja 2009 EM-kisoissa. Hänet valittiin vuoden 2013 EM-kisoihin mutta hän ei loukkaantumisen vuoksi pystynyt pelaamaan turnauksessa.


title: Elisabetta Tona

text: Tona edustaa seuratasolla ASD Torresia.


title: Elisa Camporese

text: Elisa Camporese (s. 16. maaliskuuta 1984 Padova) on italialainen jalkapalloilija, pelipaikaltaan keskikenttäpelaaja.


title: Elisa Camporese

text: Camporese edusti Italiaa vuoden 2005 EM-kisoissa ja teki turnauksessa yhden maalin. Vuoden 2013 EM-kisoissa hän pelasi yhdessä alkulohko-ottelussa sekä puolivälieräottelussa.


title: Elisa Camporese

text: Camporese edustaa seuratasolla UPC Tavagnaccoa.


title: Alessia Tuttino

text: Alessia Tuttino (s. 15. maaliskuuta 1983 Udine) on italialainen jalkapalloilija, pelipaikaltaan keskikenttäpelaaja.


title: Alessia Tuttino

text: Tuttino esiintyi ensimmäisen kerran Italian naisten maajoukkueessa helmikuussa 2002. Hän edusti Italiaa vuosien 2009 ja 2013 EM-kilpailuissa ja teki vuoden 2009 turnauksessa yhden maalin.


title: Alessia Tuttino

text: Tuttino edustaa seuratasolla UPC Tavagnaccoa.


title: Melania Gabbiadini

text: Melania Gabbiadini (s. 28. elokuuta 1983 Calcinate) on italialainen jalkapalloilija, pelipaikaltaan hyökkääjä. Hän esiintyi ensimmäisen kerran Italian naisten maajoukkueessa huhtikuussa 2003.


title: Melania Gabbiadini

text: Gabbiadini edusti Italiaa vuosien 2005, 2009 ja 2013 EM-kisoissa. Vuoden 2005 turnauksessa hän teki kaksi maalia, vuoden 2009 turnauksessa yhden ja vuoden 2013 turnauksessa kaksi.


title: Melania Gabbiadini

text: Gabbiadini edustaa seuratasolla Bardolino Veronaa. Hänen veljensä Manolo Gabbiadini edustaa Englannin Valioliigan Southamptonia.


title: Nokikiipijä

text: Nokikiipijä ("Climacteris melanurus") on australiankiipijöiden heimoon kuuluva varpuslintu.


title: Nokikiipijä

text: Nokikiipijää tavataan Australian pohjois- ja luoteisosissa. Sen on kuvattu olevan paikallisesti yleinen ja sen kannankehitys on vakaa. Laji on luokiteltu elinvoimaiseksi.


title: Mustanmeren taistelut

text: Mustanmeren taistelut olivat akselivaltojen laivasto-osastojen ja Neuvostoliiton Mustanmeren laivaston välisiä taisteluita sekä niitä tukevien maajoukkojen toimia Mustallamerellä toisessa maailmansodassa vuosina 1941–1944.


title: Mustanmeren taistelut

text: Operaatio Barbarossa yllätti Mustanmeren laivaston kuten neuvostojoukot muuallakin. Akselivaltojen Mustanmeren joukkoihin kuuluivat Romanian ja Bulgarian laivastot sekä Saksan ja Italian laivasto-osastot, jotka kuljetettiin alueelle rautateitse sekä kanavaverkon kautta. Neuvostoliitolla oli selkeä ylivoima pinta-aluksissa, mutta akselivaltojen ilmaylivoima tasoitti sitä ilmahyökkäyksin.


title: Mustanmeren taistelut

text: Neuvostoliiton alueen tärkeimmät telakat olivat Nikolajevin telakka Ukrainassa ja Sevastopolin telakka Krimillä, jonka saksalaiset valtasivat 1941. Useita keskeneräisiä aluksia saatiin kuitenkin evakuoitua ennen valtausta Georgiaan, jonne muodostui evakuoiduista aluksista merkittävä tukikohtia kuten Poti. Tukikohtien heikot korjaus- ja huoltomahdollisuudet supistivat merkittävästi laivaston kykyä toimia.


title: Mustanmeren taistelut

text:
Mustanmeren laivastoon kuului 22. kesäkuuta 1941 seuraavat alukset:
Romanian kuninkaalliseen laivastoon kuului neljä hävittäjää, kuusi torpedovenettä, kolme sukellusvenettä, viisi pienoistsukellusvenettä, kaksi miinalaivaa ja seitsemän moottoritorpedovenettä.


title: Mustanmeren taistelut

text: Turkin ollessa sodassa puolueeton akselivallat eivät kyenneet toimittamaan aluksiaan Bosporinsalmen kautta. Kuitenkin joitakin keveitä aluksia kuljetettiin rautateitse sekä tie- ja kanavaverkon läpi Pohjanmereltä Tonavalle. Näitä olivat muun muassa kuusi 30. sukellusvenelaivueen tyypin IIB -sukellusvenettä, jotka purettiin ja kuljetettiin vuonna 1942 Constanțaan. Saksa kuljetti lisäksi Tonavaa pitkin kymmenen S-venettä ja 23 R-venettä sekä valmisti aseistettuja proomuja valtaamallaan Nikolajevin telakalla.


title: Mustanmeren taistelut

text: Italian kuninkaallinen laivasto siirsi Mustallemerelle pienen laivasto-osaston, johon kuului kuusi pienoissukellusvenettä ja laivue moottoritorpedoveneitä. Moottoritorpedovenelaivueen komentajana oli Francesco Mimbelli ja se sijoitettiin Jaltaan.


title: Mustanmeren taistelut

text: Taistelut alkoivat 26. kesäkuuta 1941 Neuvostoliiton pommitettua Constanțan satamaa. Taistelun aikana laivueenjohtaja "Moskva" upposi osuttuaan miinaan, kun se väisti rannikkotykistön tulitusta. Mustanmeren laivasto huolsi piiritettyä Odessan rannikkokaupunkia ja lopulta evakuoi sieltä lokakuun lopulla 86 000 sotilasta ja 150 000 siviiliä. Evakuoinnin aikana Saksan ilmavoimien Junkers Ju 87 -koneet upottivat hävittäjä "Frunzen" ja yhden tykkiveneen.


title: Mustanmeren taistelut

text:
Laivasto osallistui ensimmäisen Sevastopoliin tehdyn hyökkäyksen torjumiseen. Joulukuussa tehtiin Kerchiä vastaan maihinnousu, jonka seurauksena Kerchin niemimaa vallattiin takaisin saksalaisilta. Laivasto-osasto, johon kuului muun muassa risteilijä "Krasnyi Krym", pysyi Sevastopolissa ollen tukien puolustusta tykistöllään. Neuvostoliiton sukellusveneet upottivat 29 000 tonnia aluksia Romanian ja Bulgarian
rannikoilla.


title: Mustanmeren taistelut

text: Vuoden 1942 tapahtumista merkittävin on Sevastopolin piiritys. Talvella Mustanmeren laivasto tuki puolustusta tykistöllään sekä toimittaen täydennyksiä. Kuljetukset jatkuivat aina 27. kesäkuuta saakka. Niissä tuhoutuivat risteilijä "Chervonnaya Ukraina", laivueenjohtaja "Tashkent" sekä kuusi modernia hävittäjää.


title: Mustanmeren taistelut

text: Mustanmeren jäljellä olevat alukset evakuoitiin vuoden 1942 lopulla Potin satamaan Georgiaan. Neuvostosukellusveneet upottivat muun muassa pakolaislaivat "MV Struman" ja "SS Çankayan".


title: Mustanmeren taistelut

text: Vuoden 1943 alkuun mennessä Mustanmeren laivasto oli supistunut yhteen taistelulaivaan, neljään risteilijään, laivueenjohtajaan, viiteen moderniin ja kolmeen vanhaan hävittäjään sekä 29 sukellusveneeseen. Koko laivasto kärsi heikosta huollosta, mikä oli seurausta puutteellisista tiloista.


title: Mustanmeren taistelut

text: Saksan kärsiessä muualla tappioita he aloittivat syyskuussa 1943 Kubanin sillanpään evakuoinnin, jossa onnistuttiin. Stukat upottivat Krimille iskiessään laivueenjohtaja "Kharkovin" sekä hävittäjät "Sposobnyn" ja "Besposchadnyn". Tappioden seurauksena Stalin kielsi suurten pinta-alusten käytön Mustallamerellä.


title: Mustanmeren taistelut

text: Alkuvuodesta 1944 alkaen Neuvostoliiton pinta-alukset olivat käytännössä käyttökelvottomia heikon huoltotilanteen vuoksi. Sen vuoksi hyökkäyksiin akselivaltoja vastaan käytettiin pieniä aluksia sekä ilmavoimia. Akselivaltojen joukot joutuivat vetäytymään Odessasta maaliskuussa, jolloin Krimin alueelle jäi joukkoja saarroksiin. Sevastopolin alueen viimeiset akselivaltain joukot antautuivat 9. toukokuuta 1944 suurten evakuointien toteuduttua.


title: Punakulmakiipijä

text: Punakulmakiipijä ("Climacteris erythrops") on australiankiipijöiden heimoon kuuluva varpuslintu.


title: Punakulmakiipijä

text: Punakulmakiipijää tavataan Australian kaakkoisosissa. Sen kannan kokoa ei tiedetä, mutta kannankehitys on vakaa. Laji on luokiteltu elinvoimaiseksi.


title: Punakulmakiipijä

text: Punakulmakiipijä elää metsissä veden läheisyydessä ja sitä tavataan 1 500 metrin korkeuteen merenpinnasta. Laji käyttää ravinnokseen hyönteisiä ja elää pareittain tai 3–4 yksilön parvina.


title: Punavatsakiipijä

text: Punavatsakiipijä ("Climacteris rufus") on australiankiipijöiden heimoon kuuluva varpuslintu.


title: Punavatsakiipijä

text: Punavatsakiipijää tavataan Australian lounais- ja eteläosissa. Sen on kuvattu olevan paikallisesti yleinen, ja se on luokiteltu elinvoimaiseksi.


title: Huhta

text: Huhta eli huuhta on kaskiviljelyn menetelmä, ja sitä käytettiin keskiajalta alkaen Suomessa havumetsien kaskeamiseen. Kaskeaminen on tunnettu paljon kauemmin. Sen ideana oli, että poltetun metsän puiden tuhka lannoittaa kylvöksen. Läntisen peltoviljelyn ja lehtokaskiviljelyn itäraja oli keskiajalla Päijänteen-Kymijoen linjalla, joten sen itäpuolella oli kaskettava havumetsiä.


title: Huhta

text: Huhta tehtiin havumetsään niin, että puiden annettiin kuivua pystyssä usean vuoden ajan, jonka jälkeen kaski poltetiin. Kaskesta saatiin yksi ruissato. Hankaluutena oli, että järeät puut eivät palaneet kokonaan. Niinpä syntyi Kahden polton huhta, jolla saatiin samasta kaskesta kaksi satoa parin vuoden välein.


title: Huhta

text: Seuraavan kuvauksen hyvästä ja huonosta huhtaviljelystä kirjoitti suomalainen Carl Axel Gottlund etsiessään vuonna 1818 Ruotsin suomalaismetsistä sinne muuttaneiden suomalaisten jälkeläisiä:


title: John Law (taloustieteilijä)

text: John Law (kastettu 21. huhtikuuta 1671 Edinburgh – 21. maaliskuuta 1729 Venetsia) oli skotlantilainen pankkiiri ja talousteoreetikko, joka kannatti keskuspankkien perustamista, setelien käyttöä ja rahan määrän lisäämistä kansantalouden kasvattamiseksi. Hän perusti vuonna 1716 Ranskan keskuspankin edeltäjän Banque Généralen ja johti vuosina 1717–1720 Ranskan talous- ja rahauudistusta. Hänen toimensa johtivat välillisesti vuonna 1720 Mississippin kuplana tunnettuun finanssikatastrofiin, joka romahdutti Ranskan talouden.


title: John Law (taloustieteilijä)

text: Law opiskeli Lontoossa matematiikkaa, kaupallista alaa ja poliittista taloustiedettä. Tapettuaan kaksintaistelussa vastustajansa hän joutui pakenemaan maasta ja jatkoi Amsterdamissa pankkialan opiskelua. Hän tuli tällöin siihen johtopäätökseen, että tärkeimmät keinot taloudellisen kehityksen edistämiseen olivat luottojen jakaminen ja korkojen alentaminen. Law palasi myöhemmin Skotlantiin ja julkaisi tunnetuimman teoksensa "Money and Trade Considered, with a Proposal for Supplying the Nation with Money". Hän esitti Skotlannin parlamentille suunnitelmansa pankkijärjestelmän uudistamisesta, mutta sitä ei hyväksytty. Suunnitelmaan olisi sisältynyt seteleitä painattanut keskuspankki, jonka taloudellisena pohjana olisi ollut maaomaisuus. Tämän jälkeen Law matkusteli eri maissa ja keräsi suuren omaisuuden keinottelulla. Vuodesta 1708 hän asui pankkiirina Pariisissa ja pyrki levittämään taloudellisia oppejaan.


title: John Law (taloustieteilijä)

text: Law löysi lopulta merkittävän tukijan Orléansin herttua Filipistä, josta tuli vuonna 1715 alaikäisen kuningas Ludvig XV:n sijaishallitsija. Ranskan valtio oli suurissa veloissa Ludvig XIV:n aikana käytyjen kalliiden sotien vuoksi ja Law’n taloudellinen ohjelma, johon sisältyi julkisen velan alentaminen, vaikutti siten houkuttelevalta. Vuonna 1716 hän sai luvan toteuttaa suunnitelmansa Ranskassa. Law uskoi aikansa merkantilististen käsitysten mukaisesti, että liikkeellä olevan rahan määrän lisääminen kasvattaisi myös tuotantoa. Useista aikalaisistaan poiketen hän kannatti keskuspankin perustamista ja seteleiden käyttöä metallirahojen sijaan, sillä kolikoissa käytetyt arvometallit olivat vaikeasti saatavia. Hänen mukaansa setelien avulla voitaisiin moninkertaistaa liikkuvan pääoman määrä, mikä saisi talouden kukoistamaan. Koska suurin osa Ranskan ministereistä vastusti Law’n suunnitelmia, hän sai perustaa seteleitä liikkeellelaskevan pankin aluksi yksityisenä 2. toukokuuta 1716 ja se aloitti toimintansa heinäkuussa. Hän sai pankin ylläpitämiseen 20 vuoden erityisoikeuden ja alkupääomaksi tuli kuusi miljoonaa livreä. Voittaakseen asiakkaiden luottamuksen Law laski pankkinsa lainankorot 4–5 prosenttiin vuodessa, kun normaali korko oli tuohon aikaan 2,5 prosenttia kuukaudessa. Pankista tulikin pian Ranskan rahamaailman keskipiste ja se korotettiin kuninkaalliseksi pankiksi joulukuussa 1718.


title: John Law (taloustieteilijä)

text: Samaan aikaan keskuspankkiuudistuksensa kanssa Law perusti 1717 "Compagnie d’Occident" (”Lännen komppania”) -nimisen kauppakomppanian, joka sai yksinoikeuden Ranskalle Pohjois-Amerikassa kuuluneen Mississippin laakson valtavan alueen taloudelliseen hyödyntämiseen. Saatuaan haltuunsa lähes kaiken Ranskan siirtomaakaupan myös itämaista se uudelleennimettiin vuonna 1719 muotoon "Compagnie des Indes". Samoihin aikoihin Law sulautti Banque Généralen komppaniaan. Suurten voittojen toivossa komppanian osakkeiden kysyntä räjähti ja ne joutuivat valtavan spekulaation kohteiksi. Auttaakseen Ranskan valtiontaloutta Law myi yhtiönsä osakkeita valtion arvopapereita ("billets d’état") vastaan, mikä nosti myös niiden arvoa huomattavasti. Seuranneen lyhytaikaisen noususuhdanteen aikana Ranskan valtio painatti runsaasti lisää seteleitä, jotta halukkaat voisivat ostaa lisää komppanian osakkeita. Seteleitä myymällä valtio saikin pian maksetuksi pois suuren osan veloistaan. Vuoteen 1719 mennessä seteleitä ja muita arvopapereita oli laskettu liikkeelle 3 miljardin livren arvosta, kun Ranskan kaiken metallirahan yhteen laskettu arvo oli tuolloin noin 700 miljoonaa livreä. Ylenmääräinen rahan painaminen johti kuitenkin inflaation kiihtymiseen. Kun Mississippin komppania ei alkanutkaan tuottaa odotettuja suuria voittoja, sen osakkeiden arvo romahti vuonna 1720, mikä johti yleiseen pörssiromahdukseen Ranskassa ja ulkomailla. Law ei ollut suoraan vastuussa romahduksen aiheuttaneesta spekulaatiosta, mutta häntä pidettiin julkisuudessa syyllisenä ja hän joutui pakenemaan maasta joulukuussa 1720. Hän menetti romahduksessa myös oman omaisuutensa ja kuoli myöhemmin Venetsiassa köyhänä miehenä.


title: John Law

text: John Law voi tarkoittaa ainakin seuraavia henkilöitä:


title: Savannikiipijä

text: Savannikiipijä ("Climacteris affinis") on australiankiipijöiden heimoon kuuluva varpuslintu.


title: Savannikiipijä

text: Savannikiipijää tavataan isossa osassa Australiaa. Sen on kuvattu olevan harvinainen ja sen kannankehitys on laskeva. Lajin levinneisyysalue on kuitenkin suuri eikä vähenemisen uskota vielä vaarantavan lajia, joten se on luokiteltu elinvoimaiseksi.


title: Mikko Mattlar

text: Mikko Mattlar (s. 1980 Espoo) on suomalainen DJ ja radiotoimittaja. Koulutukseltaan hän on filosofian maisteri Jyväskylän yliopistosta pääaineenaan journalistiikka .


title: Mikko Mattlar

text: Mattlar on toimittanut Radio Helsingissä vanhaan, unohdettuun suomalaiseen kevyeen musiikkiin keskittynyttä Iskelmäiltama-ohjelmaa vuodesta 2009 lähtien. Hän on toiminut DJ:nä mm. We Love Helsinki -yhteisön iskelmätansseissa. Kotimaisen iskelmän lisäksi hän on soittanut discoa ja soulia helsinkiläisillä klubeilla .


title: Mikko Mattlar

text: Mattlarin isä on entinen Yleisradion musiikkitoimittaja Tapio Mattlar ja äiti on laulaja-lauluntekijä Marja Mattlar .


title: Wilfried Bony

text: Wilfried Guemiand Bony (s. 10. joulukuuta 1988 Bingerville, Norsunluurannikko) on norsunluurannikkolainen jalkapallohyökkääjä, joka pelaa hyökkääjänä Englannin Valioliigan Swansea Cityssä ja Norsunluurannikon jalkapallomaajoukkueessa.


title: Wilfried Bony

text: Hän aloitti uransa norsunluurannikkolaisessa Issia Wazissa, josta siirtyi Sparta Prahaan vuonna 2007 ja auttoi joukkueensa GambrinGambrinus ligan mestaruuteen vuonna 2010. Tammikuussa 2011 hän siirtyi Vitesseen hänestä tuli Eredivisien maalikuningas kaudella 2012-2013, mikä johti 12 miljoonan punnan siirtoon valioliigaseuraan Swansea Cityyn. Hän siirtyi tammikuussa 2015 Englannin Valioliigan suurseuraan Manchester Cityyn 28 miljoonalla punnalla. Hän voitti liigacupin 2016. Elokuussa 2017 Swansea City hankki Bonyn takaisin Walesiläisseuraan 12 miljoonalla punnalla.


title: Wilfried Bony

text: Kansainvälisen peliuransa Bony aloitti vuonna 2010. Hän on pelannut Jalkapallon Afrikan-mestaruuskilpailuissa kolmesti ja vuoden 2014 maailmanmestaruuskilpailuissa Brasiliassa. Hän voitti Afrikan-mestaruuden 2015 ja sai hopeaa 2012.


title: Marco van Ginkel

text: Wulfert Cornelius "Marco" van Ginkel (s. 1. joulukuuta 1992 Amersfoort) on alankomaalainen jalkapalloilija, joka pelaa lainalla Englannin valioliigan Stoke Cityssä. Hän on pelipaikaltaan keskikenttäpelaaja.


title: Marco van Ginkel

text: Alankomaiden maajoukkueessa van Ginkel on pelannut 2 A-maaottelua, tehtyään debyyttinsä marraskuussa 2012.


title: Marco van Ginkel

text: Heinäkuussa 2013 van Ginkel siirtyi Chelseaan noin 9 miljoonan euron siirtosummalla Vitessestä, jonka kanssa lontoolaisseura on usemman vuoden ajan tehnyt yhteistyötä nuorten pelaajien kehittämisessä.


title: Maria Björklund

text:
Maria Björklund (s. 10. lokakuuta 1970) on suomalainen sarjakuvapiirtäjä ja animaationtekijä ja -ohjaaja.
Björklund on valmistunut Taideteollisesta korkeakoulusta vuonna 2005 taiteen maisteriksi. Tätä ennen Björklund on valmistunut artenomiksi Rovaniemen taide- ja käsiteollisuusoppilaitoksesta, graafisen suunnittelun linjalta vuonna 1994.


title: Maria Björklund

text: Helsinki/ Alepa, 2009 114 s.


title: Englantilainen keittiö

text: Englantilainen keittiö on kehittynyt Englannissa omaperäiseksi mutta on samalla ottanut vaikutteita esimerkiksi Ison-Britannian siirtomaiden ruokakulttuureista. Englantilaisen ruokakulttuurin tunnetuimpia ja oleellisia osia ovat englantilainen aamiainen, tee, pubit, "fish and chips" ja paahtopaisti.


title: Englantilainen keittiö

text: Englantilaisen ruokakulttuurin tärkeä osa on englantilainen aamiainen. Siihen kuuluu etenkin munia keitettyinä, paistettuna tai munakokkelina, paistettua pekonia, paahtoleipää, teetä tai kahvia. Usein tarjotaan myös paistettuja herkkusieniä, paistettuja tomaatteja ja valkeita papuja tomaattikastikkeessa. Kirjailija W. Somerset Maugham sanoikin, että ainoa tapa syödä hyvin Englannissa on valita englantilainen aamiainen kolme kertaa päivässä.


title: Englantilainen keittiö

text: Tee tuli Englantiin 1600-luvun lopulla, ja se on noussut maan kansallisjuomaksi. Englantilaiset nauttivat teetä aamiaisesta iltaan, ja työpaikoilla on teetauko kello neljältä iltapäivällä. "Kello viiden tee" on lounaan ja päivällisen välillä nautittava välipala, jolla nautitaan kakkuja, pikkuleipiä ja mansikkahilloa.


title: Englantilainen keittiö

text: Perinteinen englantilaiseen keittiöön kuuluva liharuoka on paahtopaisti, joka on perinteinen sunnuntailounaan pääruokalaji. Se tarjotaan usein yhdessä "Yorkshire puddingin" kanssa, joka tehdään jauhoista, maidosta ja munista sekä paistetaan rasvassa. Muita englantilaisia liharuokia ovat lihamureke ("beef roll"), keitetty naudanrinta porkkanoiden ja mykyjen kanssa ("boiled beef and carrots with dumpling"), maustettu luukastike ("devilled beef bones"), häränhäntä- ja luumuhennos ("oxtail stew"), sianliha- ja omenapiirakka ("pork and apple pie"), sianlihatahna ("potted pork") sekä sianlihamakkarat pannukakkutaikinassa ("toad in the hole").


title: Englantilainen keittiö

text: Englantilaiset harrastavat myös paljon metsästystä, ja riistaliha on suosittua. Yleisimpiä riistaeläimiä ovat metsäkana, fasaani, peltopyy, kaniini, kyyhkynen, jänis ja peura. Arvostetuimpia paikallisia makeanveden kaloja ovat lohi ja taimen.


title: Englantilainen keittiö

text: "Fish and chips" on uppopaistettua leivitettyä kalaa ja ranskalaisia perunoita. Kalana käytetään koljaa, turskaa, kielikampelaa tai punakampelaa. Annokset maustetaan suolalla ja pippurilla. "Fish and chips" -annoksia myydään nakkikioskia vastaavissa kojuissa paperipakkauksissa tai ravintoloissa erilaisten juomien kera.


title: Englantilainen keittiö

text: Englannin arvostetuin juusto on sinihomejuusto stilton. Eniten maassa tuotetaan kuitenkin kovaa cheddaria. Muita tunnettuja englantilaisia juustoja ovat muun muassa cheshire, leicester ja double gloucester. Juustonvalmistuksen uskotaan saapuneen Englannin Yorkshireen sisterssiläismunkkien mukana vuoden 1066 normannivalloituksen jälkeen.


title: Englantilainen keittiö

text: Englantilaiset nauttivat etenkin paahtoleivän päällä runsaasti erilaisia sitrushedelmistä valmistettavia marmeladeja ja muunlaisia hilloja. Englannissa onkin paljon pensasaitoja, joista saadaan marjahillojen raaka-ainetta. Käytetyimpiä marjoja ovat karhunvatukka, oratuomi, happomarja, selja, orapihlaja, mulperi ja tylppäliuskaorapihlaja.


title: Englantilainen keittiö

text: Englannissa on runsas valikoima erilaisia oluita, ja Englannin pubikulttuuri on kiinteä osa maan arkipäivää ja maailmankuulu instituutio. Pubeissa on yleensä kaksi huonetta: pystybaari ja ruokailutila. Englannin suosituin olut on vahva "bitter"; muita paikallisia oluttyyppejä ovat ale-oluet "Barley Wine, Bombardier Ale, Brown Ale, Mild, Old Peculier" ja "Yorkshire Stingo" sekä portteri ja stout.


title: Englantilainen keittiö

text: Englantilaiseen keittiöön kuuluvat myös piiraat ja vanukkaat, kastikkeet, kuten sinappikastike ja worcestershirekastike, pikkelssi, piccalilli, curry ja chutney.


title: Scott Fraser

text: Scott Fraser (s. 25. maaliskuuta 1986 Edinburgh) on brittiläinen suunnistuksen MM-mitalisti. Hän edustaa seuratasolla Turun Metsänkävijöitä.


title: Scott Fraser

text: MM-kilpailuissa vuodesta 2007 saakka kilpaillut Fraser ylsi ensimmäisen kerran henkilökohtaisilla matkoilla kymmenen parhaan joukkueen Trondheimissa 2010 sijoittumalla pitkällä matkalla kuudenneksi. Sprintissä hänet hylättiin. Viestissä Britannian joukkue sijoittui neljänneksi Fraserin juostua ankkuriosuuden. Savoien MM-kilpailuissa 2011 Fraser sijoittui sprintissä yhdeksänneksi ja viestissä 15:nneksi. Lausannessa 2012 hän sijoittui sprintissä neljänneksi, pitkällä matkalla 20:nneksi ja viestissä 16:nneksi. Ensimmäisen arvokisamitalinsa Fraser saavutti Sotkamon MM-kilpailuissa 2013 ottamalla sprintissä hopeaa edellään vain isäntämaan Mårten Boström.


title: Scott Fraser

text: EM-kilpailujen sprintissä Fraser on sijoittunut parhaimmillaan neljänneksi Ventspilsissä 2008 ja viidenneksi Falunissa 2012.


title: Jonna Pirttijoki

text: Jonna Pirttijoki (s. 1987 Kauhajoki) on suomalainen harmonikkataiteilija ja laulaja.


title: Jonna Pirttijoki

text: Pirttijoki aloitti harmonikansoiton opinnot kuusivuotiaana Kauhajoen kansalaisopistossa vuonna 1993. Hän opiskeli myös Panula-opistossa 1995–2003 sekä Keski-Pohjanmaan konservatoriossa. Hän jatkoi opintoja Sibelius-Akatemiassa esittävän säveltaiteen osastolla. Pirttijoki valmistui musiikin maisteriksi keväällä 2012.


title: Jonna Pirttijoki

text: Jonna Pirttijoki voitti harmonikansoittajana Suomen pelimannimestaruuskilpailut Ikaalisissa alle 15-vuotiaiden sarjassa vuonna 2000 ja esiintyi Lasten laulukilpailu Karusellin finaaleissa. Hän sijoittui myös kahdesti toiseksi Kultainen Harmonikka -kilpailuissa vuosina 2003 ja 2006.


title: Jonna Pirttijoki

text: Pirttijoen pääasiallisina harmonikansoiton opettajina ovat toimineet Matti Rantanen, Veli Kujala, Sari Viinikainen, sekä Anne-Marie Sillanpää. Hän on osallistunut myös useille kansainvälisille mestarikursseille.


title: Jonna Pirttijoki

text: Pirttijoki on soittanut harmonikkaa ja bandoneonia tango-orkesteri Guardia Nuevassa vuodesta 2003 lähtien ja toiminut myös orkesterin laulusolistina.


title: Jonna Pirttijoki

text: Guardia Nuevan ohella Pirttijoki on luonut soolouraa ja esiintynyt erilaisissa konserteissa sekä televisiossa. Hän julkaisi ensimmäisen sooloalbuminsa ”Yön äänet” maaliskuussa 2008. Levynjulkistamiskonsertti pidettiin Kauhajoen Suupohja-salissa. Hän esiintyi Yleisradion Juhannusjuna-ohjelmassa 2012 sekä piti soolokonsertin Kokkolan Talviharmonikka -festivaaleilla 2013.


title: Jonna Pirttijoki

text: Jonna Pirttijoki asuu ja toimii Seinäjoella, jonne hän muutti vuonna 2012.


title: Sapieha

text: Sapieha on liettualais-puolalainen ruhtinassuku.


title: Sapieha

text: Suvun tunnetaan 1400-luvulta asti. Siihen kuuluvia henkilöitä ovat:


title: Haakon Shetelig

text: Haakon Shetelig (25. kesäkuuta 1877 – 22. heinäkuuta 1955) oli norjalainen arkeologi ja professori Bergenin museossa.


title: Haakon Shetelig

text: Hän kaivoi Oseberglaivan esiin norjalaisesta hautakummusta professori Gabriel Gustafsonin kanssa. Vuosina 1915–1942 hän toimi professorina ja tutki Norjan rautakautta ja taidehistoriaa.


title: Alajärven Helluntaiseurakunta

text: Alajärven Helluntaiseurakunta on Alajärvellä toimiva helluntaiseurakunta, johon kuuluu noin 500 jäsentä (vuonna 2012). Seurakunta on perustettu 2. tammikuuta 1938 ja rekisteröity yhdistykseksi 18. maaliskuuta 1955. Seurakunnan johtavana pastorina toimii Tommi Rimpeläinen ja lapsi- ja varhaisnuorisotyöntekijänä Niina Männistö.


title: Alajärven Helluntaiseurakunta

text: Seurakunnan toimintaan kuuluvat viikoittaiset kokoukset, lapsi- ja nuorisotyö sekä musiikkitoiminta. Se tekee avustus- ja lähetystyötä Baltiassa ja Intiassa. Lähetystyötä tukee kirpputori- ja kahvilatoiminta.


title: Alajärven Helluntaiseurakunta

text: Alajärven Helluntaiseurakunta lähettää tilaisuuksistaan suoria lähetyksiä Internetissä ja tekee ohjelmia Järviradioon. Seurakunta julkaisee Kotikuulumisia-nimistä uutislehteä.


title: Alajärven Helluntaiseurakunta

text: Helluntaiherätys saapui Alajärvelle evankelista Sanni Hautakankaan alettua pitää tilaisuuksia Saukonkylällä vuonna 1928 Josua Etelämäen talossa. Myös Luoman koulun opettaja Tyyne Bilman kutsui Hautakankaan pitämään tilaisuuksia kyläänsä. Tällöin kääntyneistä yksi oli Helge Luoma-aho, josta tuli seurakunnan keskeinen vaikuttaja 40 vuoden ajaksi. Kannattajakunnan vähitellen kasvaessa yhteisö päätti järjestäytyä paikalliseksi seurakunnaksi, mikä tapahtui 2. tammikuuta 1938 Fanny ja Toivo Ylitalon kodissa. Sotien päätyttyä valittiin seurakunnalle 1947 sen ensimmäinen vanhimmisto johtamaan seurakuntaa. 1953 seurakunta otti ensimmäisen kokoaikaisen työntekijän, Niilo Yli-Vainion. Hänen aikanaan seurakunta alkoi kasvaa ja sai ensimmäisen rukoushuoneensa 4. joulukuuta 1955. Sitä ennen seurakunta oli kokoontunut kodeissa, kouluissa ja seuraintaloilla.


title: Alajärven Helluntaiseurakunta

text: Seurakunnan jäsenmäärä kasvoi voimakkaasti 1960- ja 1970-luvuilla, jolloin rukoushuone jäi liian pieneksi. Niinpä 1976 aloitettiin uuden kokoontumistilan, Siion-Temppelin, suunnittelu. Arkkitehti Veikko Gröhn laati uuden rakennuksen piirustukset ja rakentaminen aloitettiin 1978. Temppeli valmistui nopeasti, sillä runsas puoli vuotta rakennustöiden alkamisesta vietettiin loppiaisena 1979 Siion-Temppelin käyttöönvihkimisjuhlia. Kymmenisen vuotta myöhemmin todettiin, että tilat olivat jääneet pieniksi kerho- ja pyhäkoulutilojen sekä ruokasalin osalta. Niinpä Temppelille valmistui laajennusosa talkoovoimin 1988. Vuonna 2012 seurakunnalla oli noin 500 jäsentä.


title: Skotlantilainen keittiö

text: Skotlantilainen keittiö on syntynyt Skotlannin karuissa luonnonoloissa, missä luonnon antimet ovat niukat ja ne on opittu käyttämään tarkasti hyväksi. Vanhan skotlantilaisen sanonnan mukaan "Joka ruokaa halveksii, on hullu". Perinteinen skotlantilainen keittiö on ollut yksinkertainen ja perustunut kauraan, ohraan, juureksiin sekä karjankasvatukseen ja kalastukseen. Skotlannin tunnetuimpia ruokia ja juomia ovat lampaan sisälmyksistä valmistettava "haggis", skottiviski ja kaurapuuro. Skotlantilaisesta "Aberdeen Angus" -karjarodusta saatavaa naudanlihaa pidetään yhtenä maailman parhaimmista.


title: Skotlantilainen keittiö

text: "Haggis" on skotlantilaisten kansallisruoka. Se on makkarankaltainen täytetty lampaan mahalaukku, johon laitetaan lampaan sisälmyksiä (kuten maksaa, sydäntä ja keuhkoja), lampaan talia, sipulia, karkeita kaurajauhoja sekä mausteita, joskus myös sian mahalaukkua ja kylkeä. Haggista syödään vuoden ympäri mutta erityisesti uudenvuodenaattona sekä seremoniallisesti "Burnsin päivällisellä" ("Burns' Night") 25. tammikuuta kansallisrunoilija Robert Burnsin syntymäpäivänä.


title: Skotlantilainen keittiö

text: Viski keksittiin luultavimmin Irlannissa. Sen valmistus kuitenkin levisi pian myös Skotlantiin, missä juoman valmistusaineita oli hyvin saatavilla ja viileä ilmasto sopi sen valmistukseen. Nykyisin juuri skottiviskiä pidetään viskin perikuvana.


title: Skotlantilainen keittiö

text: Kaura oli skottien perusruokaa ennen perunan saapumista, sillä kaura soveltuu viljoista parhaiten Skotlannin Ylämaiden olosuhteisiin. Yleisimpiä skotlantilaisia kauraruokia ovat kaurapuuro, kaurakakkuset ja murokakut. Kaurapuuro on yhä suosittu aamiainen Skotlannissa. Lammaspaimenet keittivät sitä perinteisesti viikoksi kerrallaan ja leikkasivat jähmettyneestä puurosta viipaleita, jotka he paistoivat. Puuron kanssa on syöty kylmää maitoa tai kermaa sekä suolaa ja joskus sokeria.


title: Stasys Eidrigevičius

text: Stasys Eidrigevičius (24. heinäkuuta 1949) on liettualainen taiteilija ja kuvittaja.


title: Stasys Eidrigevičius

text: Eidrigevičius veistää, valokuvaa sekä tekee performansseja. Parhaiten hänet tunnetaan lastenkirjojen kuvittajana, joita hän on kuvittanut yli neljäkymmentä. Hän on menestynyt kansainvälisesti ja on saanut teoksillaan yli 40 palkintoa.


title: Kyläkunta

text: Kyläkunta () oli yhdestä tai useammasta kylästä tai kylänosasta koostunut hallinnollinen ja taloudellinen yksikkö keisarillisella Venäjällä.


title: Kyläkunta

text: Kyläkunnat muodostettiin valtion talonpoikien keskuudessa vuonna 1837 ja entisten maaorjien parissa vuonna 1861. Niiden hallinto käsitti talonisäntien kyläkokouksen (ven. "selski shod") ja kylänvanhimman ("selski starosta"). Kyläkunnalla saattoi olla myös muita toimihenkilöitä kuten veronkantajia, kirjureita, viljavaraston, koulun tai sairaalan valvojia ym. Useampi kyläkunta muodosti volostin eli kunnan.


title: Kyläkunta

text: Taloudellisessa mielessä kyläkunta oli lähellä maankäytöstä ja verotuksesta vastannutta perinteistä kyläyhteisöä ("obštšina"). Toisaalta niihin kuului myös yhteismaan käyttöön osallistumattomia henkilöitä, ja kyläkunta saattoi jakautua useisiin maayhteisöihin ("pozemelnaja obštšina") tai yksi maayhteisö saattoi muodostaa useamman kyläkunnan. Yhteismaasta perityt verot siirtyivät maayhteisöjen vastuulle vuonna 1899 ja samalla kyläkuntien itsehallintoa rajoitettiin huomattavasti.


title: Kyläkunta

text: Slavofiilinen sisäministeri Pjotr Stolypin ajoi 22. marraskuuta 1906 läpi lain, jolla yksittäinen talonpoika saattoi erota miristä ja ryhtyä yksityisviljelijäksi. Hänen tarkoituksenaan oli mir-järjestelmän lakkauttaminen. Lainsäädännöstä mir poistui vasta 1911 tsaari Nikolai II:n aikana 1911. Yhteisomistus palasi maatalouden kollektivisoinnin muodossa bolševikkien päästyä valtaan.


title: Ujesti

text: Ujesti eli kihlakunta (, suomeksi on käytetty myös nimitystä "piirikunta") oli paikallishallinnon yksikkö Venäjällä ja Neuvostoliitossa 1920-luvun lopun hallintouudistukseen saakka.


title: Ujesti

text: Käsite "ujezd" esiintyy ensimmäisen kerran 1100-luvun asiakirjoissa. Alkujaan se tarkoitti kaupungin ja sitä ympäröivien volostien muodostamaa aluetta, jota hallitsi ruhtinaan käskynhaltija (ven. "namestnik"). 1600-luvun alusta lähtien kihlakuntaa johti voivodi. Katariina II:n hallintouudistuksessa vuosina 1775–1780 kihlakunnasta tuli kuvernementtiin kuulunut valtionhallinnon alin yksikkö, jonka johdossa toimivat poliisipäällikkö eli ispravnikka, paikallinen aatelismarsalkka sekä 1800-luvun lopulta lähtien myös semstvon edustajainkokous ja hallinto.


title: Ujesti

text: Neuvostoliiton alkuvuosina kihlakuntien hallintoeliminä toimivat neuvostojen edustajainkokous ja toimeenpaneva komitea puhemiehistöineen. Kihlakunnat lakkautettiin piirijärjestelmään siirtymisen jälkeen vuonna 1929. Viron, Latvian ja Liettuan neuvostotasavalloissa niistä luovuttiin vuosina 1949–1950.


title: Kresttsyn kihlakunta

text: Kresttsyn kihlakunta eli ujesti () oli paikallishallintoalue Novgorodin läänissä Venäjällä vuosina 1776–1922.


title: Kresttsyn kihlakunta

text: Novgorodin läänin luoteisosassa sijainneen Kresttsyn kihlakunnan pinta-ala oli 7 992,2 neliövirstaa eli noin 8 533 neliökilometriä. Se rajoittui koillisessa Tihvinän, idässä Borovitšin, kaakossa Valdain, etelässä Demjanskin, lounaassa Staraja Russan sekä lännessä ja luoteessa Novgorodin kihlakuntiin.


title: Kresttsyn kihlakunta

text: Kihlakunnan itäosa kuului Valdain ylänköön ja länsi- ja pohjoisosat Ilmajärven alankoon. Huomattavin joki oli Msta. Seudulla oli laajoja suoalueita ja metsiä.


title: Kresttsyn kihlakunta

text: Vuonna 1909 kihlakunnassa oli 104 260 asukasta. Kahdenkymmenen viiden vuoden aikana väestö oli kasvanut 43 %. Asukkaista valtaosa oli ortodoksisia venäläisiä. Pohjois- ja kaakkoisosissa asui jonkin verran karjalaisia, ja 1800-luvun lopussa seudulle muutti paljon virolaisia ja latvialaisia.


title: Kresttsyn kihlakunta

text: Kihlakunnan hallinnollinen keskus oli Pietarin ja Moskovan välisen maantien varrella sijainnut Kresttsyn kaupunki, jossa vuonna 1909 oli 2 699 asukasta. Lisäksi siihen kuului Pietarin ja Moskovan välisen rautatien varrelle syntynyt Malaja Višeran kauppala (6 343 asukasta) sekä 15 volostia: Kajovo, Karpina Gora (keskuspaikka Burga), Kitovo (Lokotsko), Krasnyje Stanki, Krestsy (Jamskaja Sloboda), Lažiny, Mežnik, Paporotski Ostrov (Aleksandrovskoje), Požarje, Rahino (Staroje Rahino), Timofejevo (Borok), Ust-Volma (Ljubtsy), Zaitsevo, Zaozerje ja Zarutševje. Maaseudulla oli yhteensä 1 416 asutuskeskusta, joista suurimpia olivat maantien kyytiasemien ympärille kehittyneet Krasnyje Stankin, Zaitsevon ja Rahinon kylät.


title: Kresttsyn kihlakunta

text: Novgorodin käskynhaltijakuntaan kuulunut Kresttsyn kihlakunta erotettiin Novgorodin kihlakunnasta Katariina II:n hallintouudistuksen yhteydessä vuonna 1776. Se lakkautettiin Novgorodin läänin muodostamisen yhteydessä vuonna 1796, mutta perustettiin uudelleen vuonna 1802. Vuonna 1824 osa kihlakunnasta liitettiin vasta perustettuun Demjanskin kihlakuntaan. Kajovon, Karpina Goran, Mežnikin, Paporotski Ostrovin, Požarjen, Zaozerjen ja Zarutševjen volosteista muodostettiin vuonna 1918 Malaja Višeran kihlakunta. Kresttsyn kihlakunta lakkautettiin vuonna 1922, jolloin sen alue jaettiin Malaja Višeran, Novgorodin ja Valdain kihlakuntien kesken. Vuonna 1927 perustettiin aluksi Leningradin alueen Novgorodin piirikuntaan kuulunut Kresttsyn piiri.


title: Kresttsyn kihlakunta

text: Tärkeimmät elinkeinot olivat maanviljely, karjanhoito ja liikenne. Lisäksi harjoitettiin polttopuiden valmistusta ja laivanrakennusta, kalastusta Ilmajärvellä ja Mstajoella sekä käytiin kausitöissä Pietarissa. Teollisuutta edustivat kirjoituspaperitehdas, säkkitehdas ja viisi lasitehdasta. Staroje Rahinon naiset olivat kuuluisia pitseistään.


title: Kresttsyn kihlakunta

text: 1800-luvun lopulla kihlakunnassa oli yksi kansanvalistusministeriön ylläpitämä koulu, yhdeksän kirkkokoulua, 14 lukutaitokoulua ja 40 semstvon ylläpitämää alkeiskoulua. Nuorista miehistä kaksi kolmasosaa oli lukutaidottomia. Kresttsyssä toimi semstvon sairaala ja maaseudulla neljä sairaalaa ja 15 lääkintäasemaa. Kihlakunnan luoteisosassa oli pieni Otnjan erämaaluostari.


title: Viirupääpenkoja

text: Viirupääpenkoja ("Pomatostomus halli") eli aikaisemmalta nimeltään eukalyptustimali on parvipenkojien heimoon kuuluva varpuslintu.


title: Viirupääpenkoja

text: Viirupääpenkojaa tavataan Australian länsiosissa. Sen on kuvattu olevan paikallisesti melko yleinen. Lajin kannankehitys on laskeva, mutta vähenemisen ei vielä uskota vaarantavan lajia, joten se on luokiteltu elinvoimaiseksi.


title: Kanteleen voima

text: Kanteleen Voima on lokakuussa 2006 perustettu osakeyhtiömuotoinen sähköntuottajayritys, jonka kotipaikka on Pietarsaari. Vuonna 2014 yrityksen liikevaihto oli 23,1 miljoonaa euroa. Yrityksen henkilökuntaan kuului tuolloin 40 ihmistä.


title: Kanteleen voima

text: Kanteleen Voiman Haapaveden voimalaitos toimii tehoreservilaitoksena. Aiemmin laitoksessa tuotettiin sähköenergiaa turpeesta. Yhtiön muodostavat 26 suomalaista pientä ja keskisuurta energiayhtiötä. Yhteistyökumppaneineen yhtiö työllistää noin 300 suomalaista.


title: Kanteleen voima

text: Kanteleen Voimalla on tuulivoimarakentamiseen ja energiantuotantoon keskittyvä tytäryritys Puhuri Oy.


title: Kanteleen voima

text: Kanteleen Voiman Haapaveden voimalaitos toimii yhtenä Energiaviraston kilpailutuksen voittaneena Suomen tehoreservivoimalaitoksena 1.7.2015 alkaneella kaksivuotisjaksolla. Energiavirasto mainitsee voimalan käyttävän polttoaineenaan tehoreservitilanteessa raskasta polttoöljyä.


title: Kanteleen voima

text: Yritys aloitti oman turvetuotannon vuonna 2012. Yhtiöllä on omistuksessaan yhteensä 12 turvetuotannossa olevaa suota. Tämän ohella yhtiö selvittelee ja etsii useita uusia tuotantoalueita.


title: National Climatic Data Center

text: National Climatic Data Center eli NCDC on Yhdysalloissa toimiva tutkimuskeskus, joka ylläpitää maailman suurinta ilmastotietojen arkistoa ja tarjoaa ilmastopalveluita. Se toimii NOAAn alaisuudessa. Keskus kerää ja ylläpitää sekä kansallisia että maailmanlaajuisia tietovarastoja. Säähavaintoasemien mittausten lisäksi tietoja keräätään radioluotauksista, mittauspoijuilta, säätutkilta ja jopa säämalleista. Vuonna 2013 keskuksen tietokantojen suuruus oli kuusi petatavua (6 x 10 tavua), ja määrän arveltiin kasvavan 15 petatavuun vuoteen 2020 mennessä. Nykyisin tiedon määrää kasvattavat etenkin säätutkat ja satelliitit.


title: National Climatic Data Center

text: Ilmastonmuutosta arvioivissa IPCC:n raporteissa NCDC on yksi maa-alueilla havaitun muutoksen neljästä tietolähteestä Hadley Centren, NASAn Goddard Institute for Space Studiesin ja Luginan analyysin ohella.


title: National Climatic Data Center

text: Keskitetyn tietovaraston kerääminen alkoi vuonna 1951, kun Yhdysvaltojen liittovaltion hallitus siirsi säähavaintoarkistonsa Ashevilleen Pohjois-Carolinaan. Sinne kerättiin laivaston, kansallisen ilmatieteen laitoksen ja ilmavoimien säähavainnot ja paikkaa alettiin kutsua kansalliseksi säätilastokeskukseksi, National Weather Records Center (NWRC). Vuonna 1970 keskus siirrettiin NOAAn alaiseksi ja muutti nimensä nykyiseksi. Vuonna 1995 keskus sai uudet tilat korttelin päässä edellisistä.


title: Goddard Institute for Space Studies

text: Goddard Institute for Space Studies on Yhdysalloissa toimiva tutkimuskeskus, joka keskittyy ilmastonmuutoksen monipuoliseen tutkimukseen. Se toimii NASAn ja Columbian yliopiston alaisuudessa, ja sillä on toimitilat Columbian yliopiston yhteydessä New Yorkissa.


title: Goddard Institute for Space Studies

text: Laitos perustettiin vuonna 1961 tekemään avaruustieteiden perustutkimusta, joka tukisi Goddard Space Flight Centerin (GSFC) toimintaa. Alkuvuosina se keskittyi etenkin planeettojen ilmakehien tutkimukseen, mikä johti sen kehittymiseen ilmakehämallinnuksen osaajaksi. Professori James Hansenin toimiessa GISSin johtajana 1981-2013 se keskittyi monipuoliseen ilmaston muutosten ja vaihteluiden tutkimukseen, tulivuorenpurkauksista El Nino ilmiöön. Hansen ilmoitti jäävänsä eläkkeelle huhtikuussa 2013. Hän teki lähes koko työuransa GISSissä.


title: Goddard Institute for Space Studies

text: Ilmastonmuutosta arvioivissa IPCC:n raporteissa GISS on yksi maa-alueilla havaitun muutoksen neljästä tietolähteestä Hadley Centren, NOAAn National Climatic Data Centerin ja Luginan analyysin ohella.


title: Naamiopenkoja

text: Naamiopenkoja ("Pomatostomus temporalis") eli aiemmalta nimeltään isoaustraliantimali on australientimaleiden heimoon kuuluva varpuslintu.


title: Naamiopenkoja

text: Naamiopenkojaa tavataan Australiassa, Indonesiassa ja Papua-Uudessa-Guineassa. Lajin on kuvattu olevan paikallisesti yleinen, ja se on luokiteltu elinvoimaiseksi.


title: Naukupenkoja

text: Naukupenkoja ("Pomatostomus superciliosus") eli aiemmalta nimeltään naukutimali on parvipenkojien heimoon kuuluva varpuslintu.


title: Naukupenkoja

text: Naukupenkojaa tavataan suuressa osassa Australian etelä- ja keskiosia. Sen on kuvattu olevan paikallisesti yleinen, ja se on luokiteltu elinvoimaiseksi.


title: Papuanpenkoja

text: Papuanpenkoja ("Garritornis isidorei") eli aikaisemmalta niemltään papuantimali on parvipenkojien heimoon kuuluva varpuslintu.


title: Papuanpenkoja

text: Papuanpenkojaa tavataan Indonesiassa ja Papua-Uudessa-Guineassa. Sen on raportoitu olevan paikallisesti yleinen tai yleinen. Se on luokiteltu elinvoimaiseksi.


title: M-Nitroaniliini

text: m-Nitroaniliini eli 3-nitroaniliini (CHNO) on aniliinin nitrattu johdannainen. Yhdistettä käytetään valmistettaessa väriaineita ja muita orgaanisia yhdisteitä. m-Nitroaniliini on o- ja p-nitroaniliinien isomeeri.


title: M-Nitroaniliini

text: Huoneenlämpötilassa m-nitroaniliini on keltaisenvärisiä kiteitä. Yhdiste liukenee vain hieman veteen ja paremmin orgaanisiin liuottimiin. m-Nitroaniliini on myrkyllistä ja sille altistuminen aiheuttaa methemoglobiinin määrän lisääntymistä veressä, ihon ja kynsien sinertymistä, päänsärkyä, huonovointisuutta ja oksentelua.


title: M-Nitroaniliini

text: m-Nitroaniliinia syntetisoidaan m-dinitrobentseenistä. m-Dinitrobentseenin magnesiumsulfaattipitoista vesiliuosta pelkistetään käyttäen natriumsulfidia tai natriumvetysulfidia. Muodostuva liuos jäähdytetään ja jäähtyneestä liuoksesta kiteytynyt m-nitroaniliini erotetaan suodattamalla.


title: M-Nitroaniliini

text: m-Nitroaniliinia käytetään väriaineiden valmistuksessa käytettävien yhdisteiden valmistuksessa. Esimerkiksi sen asetylointi ja pelkistys johtaa 3-aminoasetanilidiin. Lisäksi m-nitroaniliinin diatsoniumjohdannaisia käytetään atsovärien tuotannossa. Yhdisteestä valmistetaan myös orgaanisia yhdisteitä, kuten m-nitrofenolia ja tetranitroaniliinia.


title: Sonja Hämäläinen

text: Sonja ”Soikku” Hämäläinen (s. 21. toukokuuta 1991) on suomalainen YouTube-videobloggaaja. Useimmat hänen videoistaan on kuvattu hänen asunnossaan. Videoissa hän kuvaa arkisia askareitaan tai esimerkiksi puhuu hänen kannaltaan ajankohtaisista asioista. Monissa videoissa esiintyy myös hänen lemmikkikaninsa sekä koira. Hämäläisen mukaan videot ovat suunnattu nuorille ja valtaosa videoblogin seuraajista on 13–17-vuotiaita tyttöjä. Tietoisena valintana Hämäläinen keskittyy videoblogissaan myönteisiin asioihin. Syyskuussa 2014 Soikun videoblogissa oli yli 200 videota.


title: Sonja Hämäläinen

text: Hämäläinen aloitti videoiden tekemisen tekemällä ystäviensä kanssa humoristisia lipsync-videoita YouTuben avauduttua vuonna 2005. Muutamaa vuotta myöhemmin hän jatkoi samankaltaisten videoiden julkaisemista omalla kanavallaan. Vuonna 2011 Hämäläinen aloitti bloginsa "i can match you" ja vuonna 2012 hän aloitti videobloggaamisen. Videoblogiin hän on tehnyt uuden merkinnän keskimäärin joka toinen päivä. Elokuussa 2013 videoblogilla oli 57 700 tilaajaa ja toukokuussa suosituimmilla videoilla oli ollut satojatuhansia näyttökertoja. Toukokuussa 2013 tehdyssä haastattelussa "Helsingin Sanomat" kuvasi Hämäläistä Suomen suosituimmaksi videobloggaajaksi.


title: Sonja Hämäläinen

text: Hämäläinen on valmistunut merkonomiksi Vuonna 2013 hän oli haastateltavana Yle TV1:n Itsenäisyyspäivän jatkoilla, jonne oli valittu vuoden kiinnostavimpia ihmisiä. Syksyllä 2014 Hämäläinen oli kilpailijana "Tanssii tähtien kanssa" -ohjelman yhdeksännellä tuotantokaudella, parinaan Jurijs Trosenko. Hämälainen dubbasi Abigail Callaghanin roolin elokuvassa "Big Hero 6".


title: Sonja Hämäläinen

text: Keväällä 2016 Hämäläinen vieraili "Lakon ja Herban BOKSISSA". Tammikuussa 2018 hän alkoi juontaa uutta perjantai-iltojen radio-ohjelmaa "YleX Throwback" yhdessä Jani Kareisen kanssa. Hämäläinen jatkoi ohjelman juontajana joulukuun loppuun 2018.


title: Franz Pieper

text: Franz August Otto Pieper () oli Missouri-synodin presidentti vuosina 1899–1911.


title: Franz Pieper

text: Franz Pieper syntyi Saksassa vuonna 1852. Hän muutti Yhdysvaltoihin vuonna 1870 ja valmistui Saint Louisin Concordia-pappisseminaarista vuonna 1875. Pastori A. Hoenecke vihki Pieperin papiksi 11. heinäkuuta 1875 Wisconsinin Centervillessä. Franz Pieper toimi Centervillessä pappina yhden vuoden, jonka jälkeen hän siirtyi Manitowociin. Vuonna 1877 hän meni naimisiin. Seuraavana vuonna Pieper muutti Manitowocista Saint Louisiin, jossa hänestä tuli Concordia-seminaarin professori. Vuonna 1887 hänestä tuli seminaarin rehtori. Pieper oli Missouri-synodin presidentti vuosina 1899–1911.


title: Harmaaotsabulbuli

text: Harmaaotsabulbuli ("Spizixos canifrons") on bulbulien heimoon kuuluva varpuslintu.


title: Harmaaotsabulbuli

text: Harmaaotsabulbulia tavataan Bangladeshissa, Kiinassa, Intiassa, Laosissa, Myanmarissa, Thaimaassa ja Vietnamissa. Lajin kannankehitys on nouseva, ja se on luokiteltu elinvoimaiseksi.


title: Alice Parisi

text: Alice Parisi (s. 11. joulukuuta 1990 Tione) on italialainen jalkapalloilija, pelipaikaltaan keskikenttäpelaaja.


title: Alice Parisi

text: Parisi esiintyi ensimmäisen kerran Italian naisten maajoukkueessa heinäkuussa 2007. Hän oli voittamassa alle 19-vuotiaiden Euroopan-mestaruutta 2008 ja teki Norjaa vastaan loppuottelun ainoan maalin rangaistuspotkusta. Hän edusti Italiaa naisten EM-kilpailuissa vuosina 2009 ja 2013.


title: Alice Parisi

text: Parisi edustaa seuratasolla UPC Tavagnaccoa.


title: Irlantilainen keittiö

text: Irlantilainen keittiö on tunnettu etenkin perunan tärkeästä asemasta. Irlantilaisen perheen ruokavalio koostui 1600-luvulta lähtien etupäässä perunasta ja maidosta: 1800-luvulla Irlannissa syötiin perunaa jopa 3 kilogrammaa henkeä kohti päivässä. Ennen perunan maahantuloa vuoden 1585 tienoilla Irlannin karu maaperä tuotti ruokaa vain pienehkölle väestölle, mutta saaren maaperään sopineen vaatimattoman ja satoisan perunan ansiosta saaren väkiluku kaksinkertaistui vuosien 1780–1840 välillä. Vuoden 1845 perunaruton ja sitä seuranneen nälänhädän seurauksena maan väkiluku putosi melkein puoleen.


title: Irlantilainen keittiö

text: Peruna on säilyttänyt asemansa irlantilaisten perusruokansa nykyaikaan saakka. Irlannissa perunat on tapana keittää kuorineen, ja suosituimpia ovat punertavat, jauhoiset lajikkeet. Tunnetuimpia irlantilaisia perunaruokia on raaoista perunoista valmistettu "boxty", joka voidaan valmistaa leipänä, pannukakkuina tai vanukkaana.


title: Irlantilainen keittiö

text: Ennen perunaa oli kaura saaren ruokavalion perusta. Perunan lisäksi Irlannissa on syöty perinteisesti kinkkua, kalaa ja munia sekä ennen 1600-luvun puoliväliä myös juustoa. Juustonvalmistus on nykyisin taas elpymässä. Suurin osa irlantilaisista juustoista valmistetaan lehmänmaidosta. Sika on Irlannin vanhin kotieläin, ja maassa tunnetaan useita sianliharuokia, kuten erilaisia makkaroita sekä "Dublin Coddle", joka valmistetaan pekonista, makkaroista, keitetyistä perunoista, sipuleista ja omenista. Myös karitsanliha on maassa nykyisin suosittua, ja maan kansallisruokana pidetään lampaanlihasta tehtyä "Irish stew" -muhennosta. Myös kala ja simpukat ovat tärkeä osa irlantilaista keittiötä etenkin saaren rannikkoalueilla.


title: Irlantilainen keittiö

text: Irlantilaiset kuuluvat Euroopan suurimpiin oluenjuojiin asukasta kohti. Irlantilaisista juomista tunnetuimpia ovat musta olut Guinness ja irlantilainen viski, johon pohjautuvat muun muassa Irish coffee ja Irish cream -kermaliköörit, kuten "Bailey's Original Irish Cream Liqueur".


title: Irlantilainen keittiö

text: Tunnetuimpia irlantilaisia leivonnaisia ovat irlantilainen soodaleipä "soda bread" sekä hedelmäinen murukakku "gurr cake". Irlantilaiset ateriat päättyvät yleensä jälkiruokaan, johon käytetään usein maitoa, hunajaa, omenaa, metsämarjoja, pähkinöitä ja kermaa. Etenkin erilaiset vanukkaat ovat suosittuja jälkiruokia.


title: Irlantilainen keittiö

text: Irlantilaiseen pyhäinpäivän perinteeseen kuuluvat perunaomenakakkuset, "boxty"-pannukakut, vanukkaat, "colcannon"-sose, "barm brack" -hedelmäkakku ja mustikkapiiras. Ruokaan piilotetaan usein vihkisormus, jonka löytäjän uskotaan pääsevän seuraavana vuonna naimisiin. Lihaa ei pyhäinpäivänä nautita.


title: Giulia Domenichetti

text: Giulia Domenichetti (s. 29. huhtikuuta 1984 Ancona) on italialainen jalkapalloilija, pelipaikaltaan keskikenttäpelaaja. Hän esiintyi ensimmäisen kerran Italian naisten maajoukkueessa huhtikuussa 2005.


title: Giulia Domenichetti

text: Domenichetti edusti Italiaa vuosien 2005, 2009 ja 2013 EM-kisoissa.


title: Giulia Domenichetti

text: Domenichetti edustaa seuratasolla ASD Torresia.


title: Kauhavan vapaaseurakunta

text: Kauhavan vapaaseurakunta on Kauhavalla toimiva Suomen Vapaakirkon jäsenseurakunta.


title: Kauhavan vapaaseurakunta

text: Kauhavan vapaaseurakunta on perustettu vuonna 1908. Seurakuntaan kuuluu yhteensä 201 jäsentä (2014), joista varsinaisia jäseniä on 132. Seurakunnan toimintamuotoihin kuuluvat muun muassa torstain rukousillat, sunnuntain jumalanpalvelukset, lauantain nuortenillat, partiotoiminta lippukuntana Kauhavan Erä-Versot ja ViaDia-toiminta.


title: Kauhavan vapaaseurakunta

text: Kauhavan vapaaseurakunnan vanhimmiston puheenjohtajana toimii Markku Pelkkikangas, taloudenhoitajana Yrjö Alestalo ja partiolippukunnanjohtajana Salme Annala. Seurakunnan pastori on Kai Almgren ja nuorisotyöntekijä Sanna-Kaisa Niemelä.


title: Alexisonfire

text: Alexisonfire oli kanadalainen post-hardcore-yhtye, joka perustettiin St. Catharinesissa, Ontariossa vuonna 2001.


title: Alexisonfire

text: Yhtye on julkaissut kolme menestynyttä studioalbumia: "Watch Out" vuonna 2004, "Crisis" vuonna 2006, ja "Old Crows/Young Cardinals" vuonna 2009, jotka ovat kaikki myyneet platinaa heidän kotimaassaan.


title: Alexisonfire

text: Vuonna 2011 yhtye ilmoitti lopettavansa toimintansa. Vuonna 2012 yhtye teki kuitenkin jäähyväiskiertueen.


title: Unkarin Grand Prix 2013

text: Unkarin Grand Prix 2013 (virallisesti Formula 1 Magyar Nagydíj 2013) oli Formula 1 -kauden 2013 kymmenes osakilpailu, joka ajettiin 28. heinäkuuta Hungaroringin moottoriradalla Mogyoródissa, Unkarissa.


title: Unkarin Grand Prix 2013

text: Kilpailun voitti paalupaikalta lähtenyt Mercedeksen Lewis Hamilton, jolle voitto oli kauden ensimmäinen ja ainoa. Mercedeksen voittaneen valmistajan palkinnon otti palkintokorokkeella vastaan tallipäällikkö Ross Brawn. Romain Grosjean sai kilpailun jälkeen 20 sekunnin aikarangaistuksen kolarin aiheuttamisesta. Tämä oli kauden viimeinen kilpailu, jota ei voittanut Sebastian Vettel.


title: Unkarin Grand Prix 2013

text: Marussian kolmoskuljettaja Rodolfo González ajoi perjantain ensimmäisissä vapaissa harjoituksissa Max Chiltonin tilalla.


title: Hunajabulbuli

text: Hunajabulbuli ("Baeopogon indicator") on bulbulien heimoon kuuluva varpuslintu.


title: Hunajabulbuli

text: Hunajabulbulia tavataan laajalla alueella Afrikan länsi- ja keskiosissa. Sen on raportoitu olevan melko yleinen ja sen kannankehitys on vakaa. Laji on luokiteltu elinvoimaiseksi.


title: Kameruninhunajabulbuli

text: Kameruninhunajabulbuli ("Baeopogon clamans") on bulbulien heimoon kuuluva varpuslintu.


title: Kameruninhunajabulbuli

text: Kameruninhunajabulbulia tavataan Kamerunissa, Keski-Afrikan tasavallassa, Kongossa, Kongon demokraattisessa tasavallassa, Päiväntasaajan Guineassa, Gabonissa ja Nigeriassa. Lajin on raportoitu olevan paikallisesti melko yleinen, ja sen kannankehitys on nouseva. Se on luokiteltu elinvoimaiseksi.


title: Tanskalainen keittiö

text: Tanskalainen keittiö on Tanskan pienuudesta johtuen varsin yhtenäinen, eikä paikallisia erikoisuuksia juurikaan ole. Tanskalaiset tunnetaan erityisesti mieltymyksestään sianlihaan, mutta myös meren antimet ovat maassa suosittuja. Tanskan suosituin ruokalaji on kuitenkin tanskalainen voileipä eli smørrebrød.


title: Tanskalainen keittiö

text: Bornholmin saarella tuotetaan toukokuun ja lokakuun välillä tanskalaista savusilliä ("røget sild"). Savusilli syödään usein fileoituna sipulin, ruohosipulin, pienten retiisien ja raa'an munankeltuaisen kera. Ankerias oli ennen vanhaan tanskalaisten arkiruokaa, mutta nykyisin se on harvinainen ja kallis herkku. Tanskan kalansaaliit ovat hyvin runsaat, mutta suurin osa kalasta menee vientiin, vaikka kalaruoat ovatkin viime vuosina kasvattaneet Tanskassa suosiotaan.


title: Tanskalainen keittiö

text: Tanskalaiset kuuluvat Euroopan innokkaimpiin sianlihansyöjiin, ja karjankasvatus onkin Tanskan tärkeimpiä elinkeinoja. Tanskalaiset päällystävät maailmankuulut voileipänsä usein paksulti makkaralla, kalalla tai juustolla, mutta päällysteinä voidaan käyttää mitä tahansa muutakin ruoka-ainetta. Leipä on yleensä ruisleipää, ja se sivellään voilla tai laardilla.


title: Tanskalainen keittiö

text: Tanskalaiset juovat paljon olutta, vaikka maassa on korkea olutvero. Tanskalainen olut valmistetaan ohramaltaasta, riisi- tai maissitärkkelyksestä sekä humalasta, ja se on vaaleaa ja melko mietoa. Tanskan tunnetuin ja sikäläisiä markkinoita lähes täysin hallitseva olutmerkki on Carlsberg.


title: Tanskalainen keittiö

text: Tanskassa kertoman mukaan vuoden 1860 paikkeilla keksitty viineri on kansainvälisesti tunnettu tanskalainen herkku. Viineritaikinasta leivotaan pienten leivonnaisten lisäksi myös voikakkua ("smørkage"), joka täytetään voikreemillä ja mantelimassalla ja koristellaan rusinoilla, sukaatilla ja sokerikuorrutteella. Tanskalaiset nauttivat usein myös rinkeleitä ("kringle"), pormestarinpitkoja ("borgmesterstang") ja rengaskakkuja ("kransekage").


title: Justin Abdelkader

text: Justin Abdelkader (s. 25. helmikuuta 1987 Muskegon, Michigan, Yhdysvallat) on yhdysvaltalainen jääkiekkoilija, joka pelaa NHL-joukkue Detroit Red Wingsissä. Hän on lähtökohtaisesti pelipaikaltaan vasen laitahyökkääjä, mutta osaa pelata myös keskellä. Abdelkader on puolustava hyökkääjä, jonka vahvuuksiin kuuluu monipuolisuus, luistelu, puolustuskäsitys ja koko. Hän osaa pelata myös vastustajia ärsyttävänä "agitaattorina". Abdelkader ei ole kuitenkin kovin hyvä hyökkäyspään pelaaja, eikä hänen pelisilmänsä toimi siellä yhtä hyvin kuin puolustuksessa. Abdelkader pelaa useimmiten "raatajana" alemmissa ketjuissa ja saa peliaikaa alivoimalla.


title: Justin Abdelkader

text: Abdelkader kävi lukion Mona Shores High Schoolissa. Hänet palkittiin kauden 2003–2004 päätteeksi koko Michiganin osavaltion parhaana lukiolaispelaajana Mr. Hockey Awardilla. USHL-joukkue Cedar Rapids RoghRiders varasi Abdelkaderin 30. pelaajana vuonna 2004. Hän pelasi joukkueessa kauden 2004–2005, jolloin Abdelkader jakoi tehoilla 27+25=52 RoughRidersin sisäisen maalipörssin voiton ja pistepörssin kolmannen sijan Matt Vokesin kanssa. He jakoivat koko USHL:n maalipörssin kahdeksannen sijan Sioux Falls Stampeden Justin Milon kanssa. Abdelkader voitti kauden päätteeksi Clark Cupin.


title: Justin Abdelkader

text: Detroit Red Wings varasi Abdelkaderin toisella kierroksella 42. pelaajana . Hän kävi vuosina 2005–2008 Michiganin osavaltionyliopistoa. Kaudella 2006–2007 Abdelkader oli tehoilla 15+18=33 joukkueen kolmanneksi paras pistemies. Hän teki Frozen Four -lopputurnauksessa, 7. huhtikuuta 2007 MSU:n voittomaalin Boston Collegea vastaan, kun peliaikaa oli jäljellä vain 18,9 sekuntia. Abdelkader ratkaisi joukkueelle NCAA:n mestaruuden, palkittiin Frozen Four -turnauksen arvokkaimpana pelaajana ja valittiin sen tähdistökentälliseen. Kaudella 2007–2008 hän oli tehoilla 19+21=40 MSU:n toiseksi paras pistemies Tim Kennedyn jälkeen. Abdelkader jakoi CCHA:n pistepörssin kahdeksannen sijan UNO:n Mick Lawrencen ja MU:n Justin Mercierin kanssa. Hän myös sijoittui 107 minuutillaan sarjan jäähypörssissä toiseksi NMU:n Matt Siddallin jälkeen. Abdelkader palkittiin kauden päätteeksi CCHA:n parhaana puolustava hyökkääjänä sekä Mike and Marian Ilitch Humanitarian Awardilla yhdyskuntapalvelutyöstä. Syynä tähän oli hänen osallistumisensa harjoituskaudella ja loppukaudella Shoot for a Cure -kampanjaan, joka keräsi rahaa lasten syöpähoitoihin. Rahaa saatiin kokoon yli 5000 dollaria. Abdelkader sai kauden päätteeksi myös Spartan Fitness Awardin ja Amo Bessone Awardin.


title: Justin Abdelkader

text: Yliopistokauden 2007–2008 päätteeksi Abdelkader kävi amatööritryout -sopimuksella Detroit Red Wingsissä, jossa hän teki NHL-debyyttinsä 3. huhtikuuta 2008 Columbus Blue Jacketsia vastaan. Debyyttinsä jälkeen Abdelkader teki kolmivuotisen tulokassopimuksen joukkueen kanssa. Hän pelasi runkosarjassa kaksi ottelua, mutta ei saanut peliaikaa enää pudotuspeleissä, eikä Abdelkader näin ollen voittanut Red Wingsin mukana Stanley Cupia.


title: Justin Abdelkader

text: Kauden 2008–2009 Abdelkader pelasi suurimmaksi osaksi Red Wingsin farmijoukkue Grand Rapids Griffinsissä, AHL:ssä, jossa tulokaskausi toi 76 runkosarjaottelussa tehot 24+28=52 sekä kymmenessä playoff-ottelussa tehot 6+2=8. Hän oli runkosarjassa joukkueen toiseksi paras pistemies Darren Haydarin jälkeen ja kevään 2009 pudotuspeleissä Griffinsin paras maalintekijä. Abdelkader pelasi runkosarjan aikana kaksi NHL-ottelua, mutta hän nousi kevään 2009 pudotuspeleissä Red Wingsin kokoonpanoon pudotuspelien toisella kierroksella, kun Tomáš Kopecký loukkaantui. Abdelkader avasi maalitinsä NHL:ssä ensimmäisessä Stanley Cup -finaalissa 30. toukokuuta 2009 vieraissa Pittsburgh Penguinsia vastaan. Hänen toinen osumansa syntyi päivää myöhemmin toisessa finaaliottelussa. Abdelkaderista tuli NHL:n historian ensimmäinen tulokas 28 vuoteen, joka on tehnyt maalin kahdessa peräkkäisessä Stanley Cup -finaaliottelussa. Edellisen kerran samaan pystyi Minnesota North Starsin Dino Ciccarelli vuonna 1981. Penguins vei Stanley Cup -mestaruuden kuitenkin otteluvoitoin 4–3. Kaikkiaan Abdelkader teki pudotuspelien aikana kymmenessä ottelussa tehot 2+1=3.


title: Justin Abdelkader

text: Kausi 2009–2010 oli Abdelkaderille varsinainen tulokaskausi NHL:ssä ja se toi hänelle 50 runkosarjaottelussa tehot 3+3=6 sekä 11 playoff-ottelussa tehot 1+1=2. Abdelkader jakoi 36 minuutillaan kevään 2010 pudotuspelien jäähypörssin voiton Philadelphia Flyersin Chris Prongerin kanssa. Hän pelasi vielä ison osan kaudestaan farmissa. Elokuussa 2010 Abdelkader teki kaksivuotisen ja 1,575 miljoonan dollarin arvoisen jatkosopimuksen Red Wingsin kanssa. Kausi 2010–2011 oli hänelle ensimmäinen kokonainen NHL:ssä ja se toi 74 runkosarja- ja 11 playoff-ottelussa tehot 7+12=19. Kaudella 2011–2012 Abdelkader teki NHL:n yhden kauden piste-ennätyksensä tehoilla 8+14=22. Syyskuussa 2012 hän teki neljän vuoden ja 7,2 miljoonan dollarin arvoisen jatkosopimuksen Red Wingsin kanssa.


title: Justin Abdelkader

text: Työsulun takia vain 48 runkosarjaottelun mittaiseksi jääneellä kaudella 2012–2013 Abdelkader pelasi kaikki runkosarjan ottelut ja teki NHL:n yhden kauden maaliennätyksensä 10 osumallaan. 22. maaliskuuta 2013 hän teki NHL-uransa ensimmäisen kypärätempun vieraissa Anaheim Ducksia vastaan. Abdelkader sai ottelussa myös yhden syöttöpisteen ja palkittiin ottelun ykköstähtipelaajana.


title: Justin Abdelkader

text: Abdelkader edusti Yhdysvaltoja MM-kilpailuissa vuonna 2012. Hän pelasi myös alle 20-vuotiaiden MM-kilpailuissa vuonna 2007, jolloin Abdelkader voitti pronssia.


title: Justin Abdelkader

text: Abdelkaderin sukunimi on arabiaa. Hänen isoisänsä Yusuf Abdul Qadir () muutti 19-vuotiaana Jordaniasta Michigan Muskegoniin, jossa hän sittemmin tapasi puolalaisen Susien. Justinin vanhemmat ovat Joseph ja Sheryl Abdelkader. Hänellä on lisäksi isosisko Jamie.


title: Norjalainen keittiö

text: Norjalainen keittiö hyödyntää pohjoismaisen keittiön tapaan paikallista riistaa, sekä Atlantin ja Norjan vuoristopurojen monipuolista kalatarjontaa. Norjalaiset syövät erityisesti turskaa, lohta, silliä ja makrillia, piimää, hirven- ja lampaanlihaa sekä metsämarjoja ja sieniä. Norjan kansallisruoka on lammaskaali ("får i kål"). Suosittu norjalainen aamiaisruoka on hapankermasta ja lämpimästä maidosta tehty kaurapuuro ("rømmegrøt").


title: Norjalainen keittiö

text: Turska on Norjan suosituimpia ruokakaloja. Turskankalastuksen keskus on Lofoottien saariryhmä Pohjois-Norjassa. Norjalaiset syövät turskaa paitsi tuoreena, myös kuivattuna. Tällaisesta kapakalasta valmistetaan Norjassa myös lipeäkalaa ("lutefisk").


title: Norjalainen keittiö

text: Norjalainen kaupassa myytävä lohi on nykyisin enimmäkseen kasvatettua. Norjalaisissa lohenkasvatuslaitoksissa viljellään lohen lisäksi taimenta ja kirjolohta. Norjalaiset nauttivat paistetun lohensa usein voisulan, sitruunan, piparjuuren ja perinteisen kurkkusalaatin kera. Myös savustus on Norjassa suosittu lohen valmistustapa. Suolaamalla ja hapattamalla säilötty lohi on nimeltään "rakørret".


title: Norjalainen keittiö

text: Pohjois-Norjassa harjoitetaan poronhoitoa, ja poronlihaa myydään nykyisin myös maan eteläosiin.


title: Norjalainen keittiö

text: Norjalainen aamiaispöytä on runsas. Sen tärkein osa on juusto, mutta siihen kuuluu myös silliä ja muita kaloja, erilaisia leipiä, puuroa, aamiaismuroja, kananmunia, perunoita, pekonia, hedelmiä ja erilaisia juomia. Maitotuotteilla on tärkeä osansa Norjan ruokapöydässä, sillä Norjan pinnanmuodostuksen vuoksi karjanhoito on helpompaa kuin maanviljely. Yksi Norjan tunnetuimmista juustoista on kova "Jarlsberg".


title: Luigi Datome

text: Luigi Datome (s. 27. marraskuuta 1987, Montebelluna) on italialainen koripalloilija, pelipaikaltaan pieni laitahyökkääjä. Hän edustaa tällä hetkellä NBA-liigassa pelaavaa Detroit Pistonsia.


title: Luigi Datome

text: Datome valittiin Serie A:n arvokkaimmaksi pelaajaksi kaudella 2012–2013. Erinomaiset esitykset huomattiin myös Pohjois-Amerikassa, ja Detroit Pistons teki kesällä hänen kanssaan kaksivuotisen sopimuksen.


title: Hamza

text: Hamza on maanalainen "joki" (akviferi), joka kulkee noin neljän kilometrin syvyydessä Amazonjoen alla. Joki saa alkunsa Amazonin tapaan Perun Andeilta ja laskee Atlanttiin. Joen virtaama on arviolta 3 000 kuutiometriä sekunnissa. Joen vesi on pohjavettä, joka on ja virtaa erillään Amazonjoesta.


title: Hamza

text: Hamza löydettiin tutkittaessa öljynporauksen yhteydessä 1900-luvun lopulla tehtyjä reikiä. Akviferi on nimetty tutkimusryhmän johtajan Valiya Hamzan mukaan.


title: Kulttuuritalo Virta

text: Kulttuuritalo Virta (aik. Imatran kulttuurikeskus) sijaitsee Imatran kaupungin hallintokeskuksessa Vuoksen länsirannalla Mansikkalassa. Arto Sipisen suunnittelema rakennus valmistui vuonna 1986. Rakennukseen suunniteltu laajennus, johon kaupunginteatteri olisi muuttanut, jäi sittemmin toteutumatta.


title: Kulttuuritalo Virta

text: Kulttuuritalo Virta on kaksiosainen rakennus. Ensimmäisessä osassa on Imatran kaupunginkirjaston pääkirjasto, Ticketmasterin myyntipiste, Imatran taidemuseo ja kaupungin historiaa esittelevä kaupunginmuseo. Sisäänpääsy museoihin on ilmainen.


title: Kulttuuritalo Virta

text: Toisessa osassa sijaitsee Imatran Musiikkiopisto, kaksi konsertti- ja kongressikäyttöön sopivaa salia, Karelia-sali ja Kaleva-sali sekä kahvila Virta.


title: Kulttuuritalo Virta

text: Talon kahta eri osaa yhdistää Käytävägalleria, jonka kuntalaiset taiteilijat ja yhteisöt voivat varata omia näyttelyitään varten ilmaiseksi.


title: Kulttuuritalo Virta

text: Kulttuuritalo Virta oli Suomen ensimmäisiä monia eri kulttuurilaitoksia yhdistäviä monitoimitaloja tai kulttuurikeskuksia, joita rakennettiin 1980-luvulla erityisesti Itä-Suomen kaupunkeihin. Muita olivat Mikkelin Mikaeli, nykyisen Kouvolan Kuusankoskitalo sekä Pieksämäen Kulttuurikeskus Poleeni.


title: Kulttuuritalo Virta

text: Kulttuuritalo Virta sai uuden nimen 25-vuotisjuhlassaan marraskuussa 2011. Aiemmin koko rakennusta kutsuttiin Imatran kulttuurikeskukseksi.


title: Kulttuuritalo Virta

text: Karelia-saliin mahtuu kerrallaan noin 520 ihmistä istumapaikoille, joista permannolla on noin 400 ja lehterillä noin 120. Kaleva-salin istumapaikkamäärä on noin 100 henkilöä. Rakennuksen Vuoksen puoleisella sivulla sijaitsee myös 300-paikkainen ulkoauditorio Vuoksi, joka on käytössä vain kesäaikaan. Talossa on useita vuokrattavia neuvottelu- ja kokoontumistiloja.


title: Kulttuuritalo Virta

text: Viereisen kaupungintalon tiloja ja palveluita voidaan myös käyttää tapahtumien yhteydessä.


title: Kenneth Faried

text: Kenneth Bernard Faried Lewis (s. 19. marraskuuta 1989 Newark, New Jersey) on yhdysvaltalainen koripalloilija, pelipaikaltaan iso laitahyökkääjä. Hän edustaa kaudella 2018–2019 NBA-liigassa pelaavaa Brooklyn Netsiä, jonne hän siirtyi kesällä 2018 edustettuaan Denver Nuggetsia seitsemän kautta.


title: Kenneth Faried

text: Aggressiivisesta pelityylistään tunnettu Faried oli ensimmäisen kierroksen varaus NBA:n vuoden .


title: Kenneth Faried

text: Faried kuului Yhdysvaltain kultajoukkueeseen vuoden 2014 MM-kilpailuissa.


title: Trietyleenimelamiini

text: Trietyleenimelamiini, "TEM", "tretamiini" on syöpäsairauksien hoidossa käytetty solunsalpaajalääke eli sytostaatti. Aine oli käytössä Suomessa vielä 1970-luvulla.


title: Trietyleenimelamiini

text: Trietyleenimelamiini aiheutti kuitenkin vakavia, mahdollisesti hoitoa haittaavia sivuvaikutuksia, joista merkittävimpinä luuytimen toiminnan lamautumisen (luuydinsupressio) ohella oksentelu ja pahoinvointi. Näitä haittoja kuitenkin kyettiin lääkitsemään, niin kutsutuilla "antiemeetikoilla" eli pahoinvointilääkkeillä. Vakavista haittavaikutuksista johtuen aine on vedetty pois käytöstä ja korvattu muilla valmisteilla. Ilmari Vartiainen kuvasi aineen vaikutuksia myrkyllisiksi. Lääkettä annettiin suun kautta.


title: Trietyleenimelamiini

text: Trietyleenimelamiinin ensisijainen hoitoaihe oli krooninen lymfaattinen leukemia (KLL). Toissijaisia hoitoaiheita olivat krooninen myelooinen leukemia (KML) sekä polysytemia vera ja maligni lymfogranulomatoosi eli Hodgkinin tauti. TEM:ia on kokeiltu myös munasarjasyövän hoidossa.


title: Trietyleenimelamiini

text: Vartiaisen kirjan lääkeohjeen mukaan sai TEM:ia antaa seuraavasti: normaali päiväannos 2,5–5 mg, kuitenkin aloitusviikon aikana enintään yhteensä 10 mg. Yhden kuukauden aikana, eli 30 päivässä sai TEM:ia antaa enintään 20–40 mg.


title: Trietyleenimelamiini

text: Trietyleenimelamiini kuului syövän hoitoon käytetyissä lääkkeissä sarjaan "alkyloivat aineet". TEM:in jälkeen kehitettiin esimerkiksi trietyleenitiofosfamidi (TSPA).


title: Resident Evil: The Darkside Chronicles

text: Resident Evil: The Darkside Chronicles () on Capcomin ja Cavian kehittämä sekä Capcomin julkaisema raideräiskintäpeli, joka on osa "Resident Evil" -pelisarjaa. Peli julkaistiin alun perin Wiille vuonna 2009 ja myöhemmin PlayStation Networkissa vuonna 2012. Peli on vuonna 2007 julkaistun "in" jatko-osa.


title: Resident Evil: The Darkside Chronicles

text: The Darkside Chronicles on raideräiskintäpeli, jossa pelihahmot liikkuvat automaattisesti ennalta määrättyä reittiä ensimmäisen persoonan kuvakulmassa. Pelaajan tehtävänä on ohjata ruudulla näkyvää tähtäintä ja ampua esiin tulevat vihollishahmot ennen kuin ne ehtivät vahingoittaa pelihahmoa. Pelaaja voi parantaa hahmonsa vammat parannusesineillä ja pelin edetessä parannella käytössään olevia aseita. Pelissä on samalla ruudulla pelattava kaksinpeli ja verkossa nähtävät pistetaulukot.


title: Resident Evil: The Darkside Chronicles

text: Vuoteen 2002 sijoittuvassa skenaariossa Leon S. Kennedy ja Jack Krauser ovat Etelä-Amerikassa jäljittämässä huumeparoni Javier Hidalgoa. Agentit huomaavat paikallisen kylän olevan täynnä zombeja. Kun heidän oma oppaansa kuolee, Leon ja Krauser ottavat Manuela-nimisen tytön oppaakseen. Jokea pitkin kolmikko päätyy padolle, jonka luona he kohtaavat Javierin. Tällöin paljastuu, että Manuela on Javierin tytär ja että hän kärsii virus-infektiosta, jonka Javier on kuitenkin onnistunut pitämään kurissa. Myöhemmin joukko kohtaa hirviöksi muuttuneen Manuelan äidin, joka haavoittaa Krauseria. Leon ja Krauser onnistuvat kukistamaan mutantin, jolloin Javier altistaa itsensä T-Veronica-virukselle. Manuela auttaa agentteja kukistamaan mutatoituneen Javierin, ja lopulta kolmikko helikopterilla. Yhdysvaltain hallitus ottaa Manuelan huosaansa, ja Leonin tarina jatkuu "Resident Evil 4":ssä.


title: Resident Evil: The Darkside Chronicles

text: Krauser haluaa kuulla Leonin ensikohtaamisesta mutanttien kanssa, jolloin alkaa "Resident Evil 2":n tapahtumiin pohjautuva skenaario. Leon on ensimmäistä päivää Raccoon Cityn poliisivoimissa, ja Claire Redfield saapuu kaupunkiin etsimään veljeään Chrisiä. Zombit ja muut mutantit ovat ottaneet kaupungin valtaansa. Poliisisemalla Leon ja Claire kohtaavat pikkutyttö Sherryn ja mystisen Ada Wongin. Selviytyneet kukistavat G-virukselle altistuneen William Birkinin, joka paljastuu Sherryn isäksi. Lopulta he pakenevat kaupungista Umbrellan salaisen tutkimuslaitoksen kautta.


title: Resident Evil: The Darkside Chronicles

text: Leon kertoo Krauserille tapahtumista T-Veronica-viruksen ympärillä, jolloin alkaa "" tapahtumiin sijoittuva skenaario. Veljeään etsivä Claire on joutunut vangituksi Rockfort-saarelle, mutta virustartunnan iskiessä hän päätyy tekemään yhteistyötä Steve Burnside -nimisen miehen kanssa. Claire ilmoittaa olinpaikkansa Leonille, joka taas välittää tiedon Chrisille, mutta tämän saapuessa saarelle Claire ja Steve ovat jo paenneet lentokoneella Antarktikselle. Chris seuraa kaksikkoa ja lopulta kukistaa mutatoituneen Alexia Ashfordin.


title: Resident Evil: The Darkside Chronicles

text: Salainen skenaario paljastaa pelaajalle Jack Krauserin ajatuksia "Operation Javierin" aikana. Skenaario alkaa juuri ennen agenttien etenemistä Javierin piilopaikkaan. Krauser alkaa hiljalleen ymmärtää Javieria ja hyväksyy osin tämän tavoitteet. Haavoituttuaan mutanttia vastaan käydyssä taistelussa Krauser turhautuu joutuessaan turvautumaan Leonin apuun. Hän uskoo uransa päättyvän vamman vuoksi, ja aikoo turvautua mutaatiovirukseen saadakseen tästä voimia.


title: Resident Evil: The Darkside Chronicles

text: Osa "The Darkside Chroniclesin" tapahtumista pohjautuu aikaisempiin "Resident Evil" -peleihin, joten pelin säveltäjiksi päätettiin valita Shūsaku Uchiyama ja Takeshi Miura. Uchiyama sävelsi musiikkia "Resident Evil 2":een ja Miura "Code: Veronicaan". Osa pelin ääniraidasta on nauhoitettu yli 40 muusikon orkesterin ja 30 laulajan kuoron kanssa. Orkesterimusiikin kanssa auttoi videopeli- ja animaatiosävellyksistään tunnettu Yoshihisa Hirano.


title: Resident Evil: The Darkside Chronicles

text: IGN antoi pelille arvosanan 8,1 ja kehui pelin grafiikkaa, musiikkia ja pelattavuutta. Pelin kameraa sanottiin kuitenkin hieman häiritseväksi ja tarinaa sekavaksi uusille pelaajille. GameSpotin arvostelussa pelille annettiin kuusi pistettä kymmenestä. Myynnissä peli menestyi hyvin.


title: Dietyleenitriamiinipentaetikkahappo

text: Dietyleenitriamiinipentaetikkahappo, "DTPA" on kemiallinen aine eli yhdiste, joka yhdistettynä kalsiumiin poistaa elimistöön joutuneita myrkyllisiä raskasmetalleja. Nämä voivat olla radioaktiivisia, kuten esimerkiksi amerikium on. Tämä perustuu siihen, että dietyleenitriamiinipentaetikkahappo muodostaa kelaatteja useiden metalli-ionien kanssa. Lääkehoitona aine liuottaa elimistöstä pois myös sinkkiä. Lisäämällä sinkin antoa joko DTPA:han, taikka antamalla sitä muuten, voidaan tämä häviö korvata.


title: Dietyleenitriamiinipentaetikkahappo

text: Tätä hoitomuotoa kokeiltiin Harold McCluskey:hin, joka työskenteli Hanford Siten tuotantolaitoksilla, joutuessaan säteilyonnettomuuteen 29. elokuuta 1976. "Mac" McCluskey loukkaantui pahoin kemiallisen reaktion seurauksena sattuneen räjähdyksen sirpaleista. Hän sai myös paljon säteilyä elimistöönsä, mutta toipui artikkelin tietojen pohjalta kuitenkin varsin hyvin hyvän ja huolellisen hoidon ansiosta.


title: Chris Bart-Williams

text: Christopher Gerald Bart-Williams (s. 16. kesäkuuta 1974 Freetown, Sierra Leone) on Sierra Leonesta adoptoitu englantilainen jalkapalloilija.


title: Chris Bart-Williams

text: Vaikka Bart-Williams on syntynyt Sierra Leonessa, hän varttui Pohjois-Lontoossa ja opiskeli englantilaisessa koulussa. Hän edusti Englannin alle 21-vuotiaiden maajoukkueessa vuodet 1992-1996 ja teki 16 ottelussaan 2 maalia.


title: Chris Bart-Williams

text: 16-vuotiaana Chris aloitti uransa Leyton Orientissa. Chris pelasi 36 ottelua joukkueessa ja teki kaksi maalia.


title: Chris Bart-Williams

text: Sheffield Wednesday kiinnostui Bart-Williamsin pelinäytöistä ja osti hänet 275 000 punnalla vuonna 1991. Bart-Williamsin nuoresta iästä huolimatta hän pääsi välittömästi pelaavaan kokoonpanoon. Hän aloitti uransa hyökkäävänä keskikenttäpelaajana.


title: Chris Bart-Williams

text: Neljän vuoden kuluttua Bart-Williams siirtyi Nottingham Forestiin 2,5 miljoonalla punnalla. Pelatessaan puolustavana keskikenttäpelaajana hän onnistui maalinteossa useasti pelitilanteissa, vapaapotkuissa ja rangaistuspotkuissa. 2001 Bart-Williams valittiin vuoden Nottingham Forestin vuoden pelaajaksi. Vuonna 2001 Forest joutui talousvaikeuksiin ja joutui myymään parhaita pelaajiaan. Bart-Williams pelasi joulukuusta 2001 lainalla Charlton Athleticissa.


title: Chris Bart-Williams

text: Lopulta toukokuussa 2002 Bart-Williams siirtyi kahden vuoden sopimuksella Charlton Athleticiin.


title: Chris Bart-Williams

text: Kahden vuoden Charltonissa pelaamisen jälkeen Bart-Williams siirtyi Ipswich Towniin. Ennen virallista siirtymistä Ipswichiin Bart-Williams pelasi lainalla Charltonista.


title: Chris Bart-Williams

text: Oli huhuiltu, että Bart-Williams palaisi Ipswich Townista Nottingham Forestiin, mutta joukkue ei häntä takaisin ottanut. Bart-Williams pelasi yhden kauden APOELissa.


title: Chris Bart-Williams

text: Bart-Williamsin jalkapalloura pelaajana päättyi Marsaxlokkin paidassa kauteen 2005-2006.


title: Kurt Löwenstein

text: Kurt Löwenstein (18. toukokuuta 1885, Bleckede – 8. toukokuuta 1939, Pariisi) oli saksalainen poliitikko, kasvatustieteilijä ja yksi sosialistisen nuorisojärjestö Die Falkenin perustajista.


title: Kurt Löwenstein

text: Juutalaisen vaatekauppiaan perheeseen syntynyt Löwenstein opiskeli nuoruudessaan teologiaa ja filosofiaa Halberstadtissa, ja hänet hyväksyttiin berliiniläiseen rabbiinikouluun, mutta hän hylkäsi haaveet rabbin urasta ja luopui uskonnollisesta vakaumuksestaan.


title: Kurt Löwenstein

text: Ensimmäisessä maailmansodassa Löwenstein ei pasifistina osallistunut sotatoimiin, mutta ilmoittautui Punaisen Ristin tehtäviin itärintamalle. Vuonna 1920 hänet valittiin Saksan valtiopäiville ensin vasemmistososialistina ja vuodesta 1923 sosiaalidemokraattien edustajana. Valtiopäivillä ja Berliinin kaupunginvaltuustossa Löwenstein keskittyi erityisesti koulutuspoliittisiin kysymyksiin.


title: Kurt Löwenstein

text: Helmikuussa 1933 SA-joukot hyökkäsivät Löwensteinin kotiin ja vandalisoivat irtaimistoa. Löwenstein piti tekoa murhayrityksenä, koska asunnossa myös ammuttiin. Pian tämän jälkeen hän pakeni Saksasta, ensin Prahaan ja sitten Pariisiin, jossa hän kuoli sydänkohtaukseen toukokuussa 1939. Hänet on haudattu Père-Lachaisen hautausmaalle.


title: Kurt Löwenstein

text: Berliinin pohjoispuolella Werneuchenissa on nykyään Kurt Löwensteinin mukaan nimetty koulutuskeskus.


title: Joe Garland

text: Joseph Copeland ”Joe” Garland (15. elokuuta 1903 Norfolk, Virginia – 21. huhtikuuta 1977 Teaneck, New Jersey) oli yhdysvaltalainen jazz-saksofonisti, säveltäjä ja sovittaja. Hänet tunnetaan parhaiten ”In the Mood” -kappaleen kirjoittajana. Muita hänen kirjoittamia tunnettuja teoksia ovat Artie Shaw’n levyttämä ”Senerade to a Savage” ja Les Brownin ”Leap Frog”.


title: Joe Garland

text: Garland aloitti soittamisen asuessaan Pohjois-Carolinassa. Hän opiskeli musiikkia Aeolian Conservatoryssa Baltimoressa sekä Shaw Universityssa.


title: Tallahassee Lassie

text: ”Tallahassee Lassie” on alun perin Freddy Cannonin vuonna 1959 julkaisema kappale. Suomalainen Hurriganes-yhtye julkaisi kappaleesta cover-version "Roadrunner"-albumillaan vuonna 1974, ja seuraavana vuonna singlenä.


title: Tallahassee Lassie

text: ”Tallahassee Lassie” ei noussut Suomen varsinaiselle myyntilistalle, mutta Jukebox-listalla se saavutti kahdeksannen sijan.


title: Tallahassee Lassie

text: Singlen B-puoli oli "Roadrunnerin" avausraita ”It Ain’t What You Do”.


title: Yleisurheilun alle 18-vuotiaiden maailmanmestaruuskilpailut 2013

text: Vuoden 2013 yleisurheilun alle 18-vuotiaiden maailmanmestaruuskilpailut käytiin 10.–14. heinäkuuta Donetskissa Ukrainassa.


text: Käytetyt lyhenteet:


title: Mr. Bucket

text: Mr. Bucket on Milton Bradleyn vuonna 1992 julkaisema lastenpeli. Pelin mukana tulee sanko, palloja, lapioita ja ohjekirja.


title: Mr. Bucket

text: Pelin ideana on heittää lapioilla erivärisiä palloja Mr. Buckettiin ennen kuin hän sylkäisee ne pois hänen suustaan. Pelin voittaja on se joka saa kolme samanväristä palloa samanaikaisesti Mr. Buckettiin.


title: Kulkureitten kuningas

text: Kulkureitten kuningas, Kulkurien kuningas ja Kuningas kulkureitten viittaavat seuraaviin:


title: Portugalilainen keittiö

text: Portugalilainen keittiö on kehittynyt omaleimaiseksi Portugalissa vuosituhansien aikana kehittyneiden viljelykasvien, karjarotujen ja paikallisten reseptien myötä. Portugalilainen keittiö tunnetaan erityisesti kalaruoista, viineistä ja lampaanjuustoista, ja maassa syödään myös paljon keittoja ja makeita leivonnaisia. Portugalilaisille päivän tärkein ateria on päivällinen ("jantar"), joka nautitaan illalla seitsemän, kahdeksan aikoihin. Aamiaista portugalilaiset eivät pidä kovin tärkeänä. Jokaiseen portugalilaiseen ateriaan kuuluu leipä ja viini.


title: Portugalilainen keittiö

text: Portugalissa syödään paljon keittoja. Ne jaetaan kahteen ryhmään: paksut sosekeitot ("sopas") ja kirkasliemiset keitot ("caldos"). Portugalin kansallisruoka on "vihreä keitto" ("caldo verde"), jonka pääraaka-aine on galicialainen kaali "couve galega". Keitossa on kaalin lisäksi sipulia, valkosipulia, perunoita, oliiviöljyä ja mausteita, ja sen kanssa nautitaan maissileipää ("broa de milho") sekä chouriço-makkarasiivuja. Muita suosittuja portugalilaisia keittoja ovat kanaliemi ("canja") ja soseutettu kasviskeitto ("sopa de legumes"). Pataruoat jaetaan kolmeen ryhmään: lihapata ("cozido"), leipäkeitot ("acordas") ja kalapadat ("caldeiradas").


title: Portugalilainen keittiö

text: Portugalilaiset liharuoat perustuvat maan lukuisiin perinteisiin karjarotuihin, joista tunnetuimpia on "barrosão"-nauta. Portugalin karjaroduista 12 on saanut suojatun alkuperänimityksen ("Denominação de Origem"). Sianlihasta portugalilaiset valmistavat lukemattomia erityyppisiä makkaroita, erityisesti paprika- ja verimakkaroita.


title: Portugalilainen keittiö

text: Portugali on tunnettu kala- ja äyriäisruokien maa, sillä sen rannikon kalavedet ovat hyvin rikkaat. Sardiini on Portugalin syödyin kala, ja maan vuotuinen sardiinisaalis 100 000 tonnia on 40 prosenttia maan kokonaiskalansaaliista. Sardiinin pyyntikausi on huhtikuusta lokakuun loppuun. Sardiineja syödään etupäässä maan rannikkoseuduilla, sillä ne ovat parhaimmillaan tuoreina, vaikka suuri osa sardiinisaaliista säilötäänkin. Suosituimpia tapoja valmistaa sardiinit on hiilloksella grillaaminen ("sardinhas assadas"). Sisämaan suosituimpia kaloja ovat kuivattu ja suolattu turska sekä pakastettu kummeliturska.


title: Portugalilainen keittiö

text: Leipä ("pão") on oleellinen osa portugalilaista ateriaa. Leipiä on monenlaisia, ja ne valmistetaan yleensä rukiista ja vehnästä, ja joka kylällä on omat reseptinsä.


title: Portugalilainen keittiö

text: Portugalissa on 44 laatuviinialuetta ja kahdeksan paikallisviinialuetta. Portugalissa tuotettiin vielä 1950-luvulla lähes ainoastaan punaviiniä, mutta nykyisin valkoviini on lisännyt suosiotaan. Maan suosituin valkoviini on "vihreä viini" ("vinho verde"), jota tuotetaan Luoteis-Portugalissa.


title: Portugalilainen keittiö

text: Portugalilaisilla viineillä on neljä laatuluokkaa: DOC, IPR, VQPRD sekä pöytäviinit. Nimitys "reserva" tarkoittaa myytäessä vähintään vuoden vanhaa valkoviiniä tai kaksi vuotta vanhaa punaviiniä; "garrafeira" tarkoittaa kauemmin kypsyneitä ja vähintään vuoden pullossa olleita viinejä.


title: Portugalilainen keittiö

text: Portugalissa tuotetaan myös väkeviä viinejä portviiniä ja madeiraa. Portviiniä tuotetaan Douro-joen rinteillä ja madeiraa Atlantin valtameren tuliperäisillä Madeira-saarilla.


title: Portugalilainen keittiö

text: Portugalissa syödään aterioiden välissä pieniä suolaisia makupaloja "petiscoja", jotka muistuttavat espanjalaisten tapaksia. "Salgadot" ovat täytettyjä ja mausteisia pasteijoita, jotka valmistetaan voi- tai tuulihattutaikinasta ja paistetaan tai friteerataan. Salgadojen täytteenä voidaan käyttää kalaa, lihaa, makkaraa tai äyriäisiä, joiden joukkoon on sekoitettu perunoita ja vihanneksia.


title: Portugalilainen keittiö

text: Makeat leivonnaiset ovat Portugalissa suosittuja. Jokaisella kaupungilla ja kylällä on omat "doces de ovos" -leivonnaisreseptinsä. Suosittuja ovat myös erilaiset vanukkaat sekä maissikakut ("broas").


title: Portugalilainen keittiö

text: Portugalissa kasvaa paljon hedelmäpuita ja -lajikkeita, ja maa tuottaa runsaasti niin tuoreita kuin kuivattujakin hedelmiä. Portugalilaiset hedelmät tuotetaan yleensä luonnonmukaisesti ja käsityönä, joten niiden sato on tuontihedelmiä pienempi ja hinta korkeampi. Portugalin hunajantuotanto kuuluu Euroopan suurimpiin.


title: Portugalilainen keittiö

text: Ruoanlaitossa ja valmiin ruoan kanssa käytetään runsaasti oliiviöljyä. Portugalissa kasvaa noin 30 oliivilajiketta, ja oliiviviljelmillä työskentelee noin 190 000 viljelijää. Suojatun alkuperänimityksen saaneet extra-neitsytoliiviöljyä tuottavat seudut ovat Trás-os-Montes; Beira Alta, Beira Baixa ja Beira Interior; Ribatejo; Norte Alentejo sekä Moura.


title: Portugalilainen keittiö

text: Portugalissa tuotetaan erityisen paljon lampaanmaitojuustoja, joista arvostetuin on "Queijo da Serra Estrela".


title: Portugalilainen keittiö

text: Yksi Portugalin käytetyimmistä mausteista on Angolasta peräisin oleva chilipaprika piri-piri. Myös currya ja kanelia käytetään. Yrteistä suosituin on korianteri. Liharuokia maustetaan muskottipähkinällä, juustokuminalla ja neilikalla, ja myös valkosipulia käytetään paljon.


title: Lauttaraha

text: Lauttaraha eli lossiraha on aiemmin Suomessa käytössä ollut maksu maantiehen liittyvän lautan käytöstä vesistön ylittämiseen.


title: Lauttaraha

text: Vuonna 1883 annettu asetus teitten ja siltain tekemisestä ja kunnossapitämisestä maalla määräsi, että jokainen käräjäkunta toimi tientekolahkona, jolla tarvittaessa oli oikeus päättää lauttarahan suuruudesta. Päätös oli kuitenkin jätettävä kuvernöörin (maaherran) tutkittavaksi ja hän antoi taksan, joka pantiin esille lauttapaikalle.


title: Lauttaraha

text: Laki teiden tekemisestä ja kunnossapidosta maalla astui voimaan vuoden 1921 alussa. Sen mukaan maaherralla oli oikeus määrätä kohtuullinen maksu paikallistiellä olevan sillan, lossin tai lautan käyttämisestä tieosakkaiden tekemän ehdotuksen perusteella. Vuoden 1927 tielaki sääti, että maaherralla oli valta määrätä kohtuullinen maksu kunnantiellä tai kylätiellä olevan lossin tai lautan käyttämisestä. Ehdotuksen maksusta teki kunnanvaltuusto tai tieosakkaat. Maksu meni joko kunnalle tai tierahastoon ja maaherran vahvistama taksa oli pantava näkyville tien tai ylikulkupaikan viereen.